زۆرگوتن قورئان خۆشە 2017-12-28\nئەمە پەندێكی كوردییە، واش باوە ئەگەر بابەتێك یان باسێك زۆر لەسەری بڕۆن زۆری بۆ بهێنن و بگوترێت لە ناكاو ئەم پەندە لە لایەن كەسێك یان كەسانێك دەگوترێت مەبەستیش ئەوەیە پیشانبدرێت و بگوترێت (بەسە یان تەواو یان تێگەیشتین یان مەفهوومە یان چیتر لەسەری مەڕۆ) بەهەرحاڵ هەمووی یەك مانایە ئەویش یەعنی چیتر پێویست ناكات باس بكرێت، جام كە پڕ بوو لەسەری دەڕژێت، جا منیش دەڵێم بەڵێ وایە، گەر گۆڕەپانی سیاسی و ناوماڵی كوردی سەیر بكەین، پێموایە هەموومان یەكترمان ناسیوە یان بە لای كەم دەكرێت بڵێین سەرووی 90% بابەتەكان ئاشكرابوون و لە سەدەی رابردووەوە تا ئێستا جەمسەرەكان دیارن و سەنگەرەكانیش دیارن، وەك گوتەنی (.. رەش و سپیش لێكجیابووتەوە) ئەوەی نایەوێت بگاتە راستی خۆی نایەوێت مەبەستی ئەوە نییە كە نازانێت یان تێناگات، نەخێر وانییە، ئەوەی دابڕاوە ئەوەی دژی سەنگەری گەلە بەمەبەست دژە و بە مەبەست دابڕاوە و ئەمڕۆ رۆژی ئەوە نەماوە بڵێی نەمزانی مەبەستم نەبوو، یان بێ ئاگا بووم ئەو گەمەیە تەواو باوی نەما و سەردەمی ئەوە نەما كە خەڵك مێوژ و قالۆچەی نەبینێت و نەزانێت كام مێوژە و كام قالۆچەیە ئەگەر بە رەنگیش وەك یەكبن لە دووریش رەنگی هەردووكیان رەش ببَت لەناو گونیە و تورەكەش لەگەڵ یەك هەڵبگیرێن و دابندرێن، بەڵام كاتێك دەرگای گونیەكە كرایەوە لە سەریان مێوژ لە شوێنی خۆی دەمێنێت و قالۆچەش بۆ دونیای خۆی دەڕوات، كەواتە ناكرێ بڵێین دوژمنمان نەناسی ناكرێ بڵێن یاریێكمان كرد تاكتیكی سیاسی بوو نەمانزانی بۆیە كەركووكمان دۆڕاند و نەخێر خۆفرۆشی بوو، یاری نەبوو، دووبارەكردنەوەی جاشایەتیی باوك و باپیرانتان بوو، سەرشۆڕی بوو، بەڵێ ئێوە پاداشتتان سەرشۆڕی بوو، میللەتیش ماڵوێرانی و دەربەدەری بۆ ماوە ناشكرێت، بڵێین ئەوانە نەفامبوون، منداڵبوون، چەند كەسانێك بوون، چونكە منداڵ و نەفامی چەند كەسانێكی خێزانێك ناكرێت چارەنووس و پەتی سێدارەی میللەتێك لەدەستبگرن، ناكرێت مەسیری میللەتێك بە گاڵتە و یاری منداڵان و ئەتاری دابنێین.\nكەواتە بەڵێ خیانەت بوو، بەڵێ سەرشۆڕی بوو، پێویست ناكات زیاتر بگوترێت (زۆرگوتن قورئان خۆشە) ئەم قسانە تەواو واتە تەواو پێیناوێ (نەوت واو مەعاش واو خزمەتگوزاریی واو كەركووك واو) هیچ واو واوی پێ ناوێت، هەموو واوەكان یەكسانە بە گەمەیەكی دۆڕاو ئەویشیان یەكسانە بە حقد و كێشە و گرێكوێرە و مێژوو رەشەكەی دەیان ساڵی باب و باپیرانتان.\nبابەتێكی تر سەبارەت بە كەسانی تر، هەر كێ بن وەك دەگوترێت ئەمە سەددام بوو، یان ئەحمەد حەسەن بەكر، نەخێر نوری مالیكی یان عەبادی، یان خۆزگەمان بە زەمانی مەلیك یان بە زەمانی مەدەنییەت و شۆڕشی 1958 یان ئازدییخواز و پیاوە باشەكە (عەبدولكەریم قاسم) یان خۆزگەمان بە (باقر حەكیم) و خۆشەویستەكەی كورد یان بە فڵان شۆڕشگێر و شۆڕەسواری چەپی شیوعی، برایانی بەڕێز هەموویان هەر یەكن بۆ كورد رێوی و ماری سڕ و گورگی برسین و گەر بمبوورن بێوەفا و دڕندە و بێ نمەكن.\nپێی ناوێ بڵێن فڵان باش بوو، فڵان باشتر و فڵان وایە و فڵان وانییە و فڵان خراپتر حەقیش نییە چاوەڕوان بین، ئەوانە بین بە برامان، چونكە لە ئەزەلەوە برانین، كورد پەندێكی جوانی هەیە و دەڵێت: ئەوەی نەبێ لە دامەنی شڕم نابێت بە كوڕم. با چیتر لە نێوان ئەوانەی ئێستا و كۆن گرەو نەكەین و نەدۆڕێنین، هەموویان هەریەكن و لە یادتتان نەژێ، كورد دەڵێ (سواری خەڵك هەر پیادەیە) بەڵێ وایە بە هەزاران بەڵێن و قسەی خۆش نابێت، بە قوتووە شیرێك بۆ منداڵێكی برسی و تەواو دەبێت تێبگەین تا چیتر نەدۆڕێنین و دەبێت ئەو پەندەشمان لە یاد نەچێت هەر كوردیشە بۆ برایەتی و یەكگرتنی ناوخۆمان دەڵێت (برا لە پشت برابێت مەگەر قەزا لە لای خودا بێت) و هەر كوردیشە دەڵێت (دار كرمی لە خۆی نەبێت، عومری هەزار ساڵە) و هەر كوردیشە دەڵێت (ئەگەر گوڵ نیت دڕكیش مەبە) من لە پەندێكەوە دەستمپێكرد كە دەڵێت (زۆرگوتن قورئان خۆشە) هەر خۆشم زۆرم گوت زۆر درێژەم پێدا بمبوورن، دیارە بۆ ئەو بارودۆخە ناسكە و ناوماڵ و برایەتی ئێستا زۆری دەوێت و چەندی بگوترێت بۆ برایەتی هەر كەمە، بۆیە كۆمەڵێك پەندی ترم هێناوە و هاتەوە یادم هەر یەكە و دەڵێت منیش مانای خۆمم هەیە، بەڵام ئەوەی گرنگە دەبێت بزانین هەموو ماناكان یەكن، بەڵێ كە دەڵێت كرم مەبە، دڕك مەبە، دیارە كرم و دڕك بۆ ئازاریی گیانی مرۆڤە، كەواتە خائین مەبە، خۆ فرۆش مەبە بەڵێ بەسە، هەروەك لە سەرەتاوە لە پەندێكی ترمان گوتمان جام لە سەری رژا و رژاوەكەش بۆگەن بوو، بۆنی دەرچوو، دەبا شەرم داتان بگرێت، دەبا بەس بێت پەندی دونیا هەمووی لەسەر ئێوە جێبەجێ دەبێت، دەبێ ئێوە گەر بە راست مرۆڤبن و كەس بن كورد دەڵێ (ئەو كەسە كەسە ئەلفێكی بەسە) گەر لە ئەلف تا با و تادەگاتە یائی دونیاش، بەشتان ناكات لە بیرتان نەچێت شاعیری كورد فورمویەتی (سەد هەزار ساڵ بكەیت نۆكەری، هەر دەیهێنی سەرشۆڕی) و باوكی گەورەی كورد بارزانیی نەمریش دەفەرمووێت (گەر كوردایەتی گرانە، خیانەت نەكردن ئاسانە) بۆیە دیسان دەڵێم دەبا بەس بێت، قسە هەزارە دووانی بەكارە، خیانەت مردنە روو رەشییە، شتێكی تێدا نییە، لە پاش مردنیش بڵێین ئەمەی خۆشییە، بۆیە دەڵێم دەبا بەس بێت و زۆرگوتن قورئان خۆشە.


راگەیاندراوێك لە ژووری ئۆپەڕاسیۆنی بەرەنگاربوونەوەی ڤایرۆسی كۆڕۆنا لە قەزای رواندز | دەزگاى زارى کرمانجى\nراگەیاندراوێك لە ژووری ئۆپەڕاسیۆنی بەرەنگاربوونەوەی ڤایرۆسی كۆڕۆنا لە قەزای رواندز\nزاری كرمانجی - رواندز: بەمەبەستی جێ بەجێ كردنی و تاوتوێ كردنی بڕیارەكانی ژووری ئۆپەڕاسیۆنی بەرەنگاربوونەوەی ڤایرۆسی كۆڕۆنا لە پارێزگای هەولێر ، كە دوێنێ رایگەیاند، یٔەمڕۆ ٢٠٢٠/٦/٢٩لێژنەی ژووری ئۆپەڕاسیۆنی بەرەنگاربوونەوەی ڤایرۆسی كۆڕۆنا لە قەزای رواندز كۆبووینەوە ، دوای هەڵسەنگاندنی بارودۆخ و سروشتی قەزاكەمان ئەم بڕیارانەی خوارەوەماندا.\n١- خاوەن رەز و باخەكان و مەڕ و مالات و هەنگەوانەكان و كوشتارگە و بە بازاڕ كردنی بەرووبوومی سپیایی دوای پشتگیری لایەنی پەیوەندار ،پێش كاتژمێر ٨ی بەیانی دەتوانن سەردانی كارەكانیان بكەن و پێش كاتژمێر ٨ی ئێوارە بگەڕێنەوە .\n٢- بەمەبەستی جێ بەجێ كردنی كارەكانی خوێندنی ٢٠١٩-٢٠٢٠ یٔاسانكاری بۆ مامۆستا و قوتابیانی هەر دوو پەیمانگای تەكنیكی تایبەتی رواندز و پەیمانگای هونەرە جوانەكانی رواندز دەكرێت ، دوای ئەوەی ناوەكان یٔاراستەی ژووری یٔۆپەڕاسیۆنی قەزاكەمان دەكەن .\n٣- لەبەر بەرژەوەندی گشتی جگە لە ماركێت و دوكانی گەرەكەكان، ماركێت و دووكانەكانی بازاڕ كە موادی خۆراكی دەفڕۆشن بە پێی بەرنامەی لێژنەی ئابووری بۆ ماوەیەكی دیاریكراو لە ژێر ڕێنمایی تەندروستی ڕێگایان پێ دەدرێت .\n٤-ئەو نەخۆشانەی بە مەبەستی سەردانی كردنی نورینگە و نەخۆشخانەكان سەردانی دەرەوەی سنووری قەزاكەمان دەكەن، پێویستە هەڵگری پشتگیری نەخۆشانەی گشتی رواندز بن.\n٥-گۆشت فرۆش و مریشك فرۆشەكان لە ژێر چاودێری تەندروستی و جێ بەجێ كردنی ڕێنماییەكان لە كاتژمێر ٦ی بەیانی تاكو ١ی پاشنیوەڕۆ دەكرێنەوە.\n٦-ڕێگای بێخاڵ -گەلی علی بەگ لە كاتژمێر ١٢ی شەوی ٢٩ لەسەر ٦/٣٠ تاكو ٧/٤ دادەخرێت ، هاتووچۆ تەنها بە ڕێگای رواندز - سۆران دەبێت.\n٧-كارمەندانی بەرگری شارستانی ڕاسپێردران كە لە ئامادە باشی دابن بۆ ڕشاندن و تەعقیمی هەموو یٔەو شوێنانەی بەركەوتە و گومانی فایرۆسیان لێ دەكرێت.\n٨-پۆلیسی كارتی نیشتمانی و پۆلیسی دارستان و پۆلیسی كۆمەڵگە ڕادەسپێردرێن كە لە گەڵ پۆلیسی شار ئەركی جیٔ بەجێ كردنی ڕێنماییەكان بینن ، بۆ ئەم مەبەستە هەماهەنگی لەگەڵ بەشی پۆلیسی قەزای رواندز دەكەن.\nژووری ئۆپەڕاسیۆنی بەرەنگاربوونەوەی ڤایرۆسی كۆڕۆنا لە قەزای رواندز


حه‌مه په‌رێشان 22/10/2019 - 13:10 بڵاوکراوەتەوە لە كوردستان\nلێژنه هاوبه‌شه‌كانی قایمقامیه‌تی سلێمانی، ده‌ستیان به‌سه‌ر بڕێك خه‌یارشۆردا گرتووه و بڕیارى له‌ناوبردنى دراوه.\nئه‌مڕۆ سێشه‌ممه 22/10/2019، قایمقامیه‌تی سلێمانی ڕاگه‌یاندراوێكى له ماڵپه‌ڕى فه‌رمیی خۆى بڵاو كرده‌وه، تێیدا هاتووه: "له ئه‌نجامی سه‌ردانی به‌رده‌وامی لێژنه‌ی سێی سه‌ر به لێژنه هاوبه‌شه‌كانی قایمقامیه‌تی سلێمانی بۆ دووكان و بازاڕ ئه‌و شوێنانه‌ی خواردن و خواردنه‌وه به هاووڵاتییان ده‌فرۆشن، له كه‌رتی ژماره 31ی عه‌لوه‌ی شاری سلێمانی، ده‌ستیان به‌سه‌ر 24 ته‌نه‌كه‌ی ژه‌نگكردوو‌ى خه‌یارشۆردا گرتووه".\nقایمقامیه‌تى سلێمانى ئاماژه به‌وه‌ش ده‌دات، به‌رده‌وام ڕێنماییه ته‌ندروستییه‌كان هاووڵاتییان له مه‌ترسیی ژه‌نگی ته‌نه‌كه‌ی خۆراكه له قوتوونراوه‌كان ئاگادار ده‌كاته‌وه، به‌هۆی نیشتنی ژه‌نگ له جه‌سته‌ی مرۆڤدا به‌رگریی له‌ش كه‌م ده‌كاته‌وه، ئه‌مه‌ش زیان به ته‌ندروستی ده‌گه‌یه‌نێت.\nبه فه‌رمانی قایمقامی سلێمانی و له‌لایه‌ن لێژنه‌ی له‌ناوبردنه‌وه، له ناوچه‌ی ده‌ره‌وه‌ی نیشته‌جێبوونی هاووڵاتییان خه‌یارشۆره‌كه له‌ناو ده‌برێت و خاوه‌نه‌كه‌شی ڕووبه‌ڕووی ڕێكاری یاسایی ده‌كرێته‌وه.


ده‌یان هه‌زار که‌س به‌شـداری له ڕێوڕه‌سمی به‌خاکسـپاردنی سه‌رۆکی پـێشووی کۆریای باشور ده‌که‌ن\nی مانگی پـێنج ٢٩, ٢٠٠٩\nبه ده‌یان هه‌زار که‌سـانی پـرسه‌بار دوا ڕێزی خۆیان بۆ سه‌رۆکی پـێشووی کۆریای باشور Roh Moo-hyun ده‌ربڕی، ئه‌مه‌ش شه‌ش ڕۆژ پاش ئه‌وه‌ی که په‌نای برد بۆ مردن له کاتێـکدا لێـکۆڵینه‌وه له‌سه‌ری به تاوانی گه‌نده‌ڵی ده‌سـتیپـێـکردبوو.\nبه سه‌دان که‌سی کۆریای باشور که به‌رگی ڕه‌شـیان پـۆشیبوو کۆبووبوونه‌وه بۆ پـرسه‌یه‌کی فره ئاینی که ڕه‌به‌نی کاثۆلیـک و مۆنکه‌کانی بۆدایـیش به‌ڕێوبه‌رایه‌تی نوێژه‌که‌یان ده‌کرد.\nهان میۆن سوک سه‌رۆک وه‌زیری پـێشـووی حکومه‌تی به‌ڕێز Roh داوای لێـبوردنی کرد که نه‌یتوانی ئه‌و ڕێـبه‌ره بـپارێزێت.\nهه‌ر له شـوێنێـکی گشـتی نزیک به پـرسه‌که به ده‌یان هه‌زار که‌س کۆبووبوونه‌وه و به‌رگی زه‌ردیان پـۆشی بوو که ئه‌و ڕه‌نگه نیشـانه‌ی سه‌رکه‌وتنی هه‌ڵـمه‌ته‌کانی به‌ڕێز Roh بوو بۆ سه‌رۆکایه‌تی که له سـاڵی 2003 وه بۆ 2008 بوو. پـۆلیسی دژه ئاژاوه ده‌وروبه‌ری خۆپـیشـاندانه‌که‌یان گرتبوو.\nبه‌ڕێز Roh ی ته‌مه‌ن 62 سـاڵ له 23 ی مانگی پـێنج خۆی کوشت له کاتێـکدا ڕووبه‌ڕووی لێـکۆڵینه‌وه ده‌بوو بۆ تاوانی گوایه 6 ملیۆن دۆلاری وه‌رگرتووه کاتێـک که سـه‌رۆک بوو. به‌ڕێز Roh ئه‌و تاوانه‌ی ڕه‌تکردبۆوه.\nسه‌باره‌ت به‌م هه‌واڵه کۆرت ئاچن په‌یامنێری ده‌نگی ئه‌مریکا له سیۆلی پایته‌ختی کۆریای باشوره‌وه ڕاپـۆرتی ناردووه و هاوکارمان موعته‌به‌ر شـیروانی به کوردی ئاماده‌ی کردووه، ده‌توانن گوێبیسـتی بن له ڕێـگه‌ی كلیـكـكردنی ئه‌و فایله ده‌نـگیـیانه‌ی ده‌سته چه‌پ، ماوه‌كه‌ی 2:55 خوله‌كه.


كورد بچێتە ناو چ جۆرە هاوپەیمانێتییەك؟\nTUE, 10 JUL 2018 17:39 | KDP.info\nئێستا عێراق بەبێ پەرلەمانە و حكوومەتی كاربەڕێكەریش بە سەرۆكایەتی حەیدەر عەبادی، كەمتر لە مانگێكی لە پێشدا ماوە و كۆمیسیۆنیش سەرقاڵی ژماردنەوەی دەستیی دەنگەكانە لە چەند ناوچەیەكی عێراقدا، بەشێوەی سنووردار، رەنگیشە ئەم هەنگاوەی كۆمیسیۆنیش گۆڕانكارییەكی ئەوتۆ لە ئەنجامەكان نەكات، بەڵام هەر خۆی، مانای كێشەیەكی ئاڵۆز لە عێراقدا دەگەیەنێت، بەوپێیەی تاوەكو ئێستا پەرلەمانی تازە دانەنیشتووە و هێزە براوەكانیش هەر یەكەیان بە بیانووێكەوە چاویان لە پۆستی سەرۆكوەزیرانە و رۆژێك نێوانیان خۆشە، رۆژی دوایی، مۆڕە لە یەكتری دەكەن.\nچەند هەفتەیەك پێش ئێستا، هاوپەیمانێتی فەتح و هاوپەیمانێتی سائیروون، بە خەندەی سیاسییەوە، چوونە پاڵ یەكتری و ئێستاش دەگوترێت نێوانی فەتحی هادی عامری و سائیروونی موقتەدا سەدر خۆش نییە، ئەگەرچی تاوەكو ئێستاش لە چوارچێوەی یەك هاوپەیمانێتیدان، كە لە دوای هەڵبژاردنەوە رایانگەیاندووە، بەڵام ئەوە مەرج نییە بۆ هاوهەڵوێستی راستەقینەی نێوانییان، هەركە بەرژەوەندی لایەك، گۆڕانی بەسەرداهات، هەموو شتێكی نێوانییان هەڵدەوەشێتەوە! ئاخر ئەوە عێراقە و دەكرێت لە هەر ساتەوەختێكی چاوەڕواننەكراودا، شتی سەیر سەیر لە گۆڕەپانی سیاسیی عێراقدا رووبدات و بە هۆیەوە ئاڵۆزیی بكەوێتە نێوان هێزەكانەوە، لەبەر ئەوەی هیچ هێزێكی عێراقی عەرەبی، بە شیعە و سوننەوە، سەربەخۆنین و هێندەی وەلائیان بۆ هێزە دەرەكییەكان هەیە، كەمتر عێراقین.\nدەی ئێستا عێراق لە دۆخێكدایە زۆر روون نییە كام لایەنە دەتوانێت پۆستی سەرۆكوەزیران ببات، ئەگەرچی چاوەكان زیاتر فۆكەس دەخەنە سەر سائیروون، بەڵام ئەوەش هەروا ئاسان نییە، ئەوەی بڕیار دەدات كێ ببێتە سەرۆكوەزیران، راگەیاندنی هاوپەیمانێتییەكی زۆرینەیە لە پەرلەماندا، نەك شتی دیكە، ئێستاش دروستكردنی ئەو هاوپەیمانێتییە ئاڵۆزە، دروستە ئێستا لەسەر شاشە نێوانی سائیروون و فەتح و نەسر وێنایەكی وا نیشاندەدات، گوایە هاوپەیمانن، بەڵام پرسیارەكە ئەوەیە بۆچی تاوەكو ئێستا نەیانتوانیوە لەسەر كەسێك بۆ پۆستی سەرۆكوەزیران رێكبكەون؟ هەڵبەت ئەمە مانای وایە هێشتا كێشەگەلی جەوهەری ماون، بۆ ئەوەی ئەو هێزانە بتوانن لەسەر كەسێك بۆ ئەو پۆستە رێكبكەون، هەموو ئەمانەش هاوكاتن كە عێراق هەر خۆی تژییە لە ململانێ و كێشەی مەزهەبی و سیاسی و تەنانەت باڵادەستی هۆزەكان و بە دروستكردنی حكوومەتیش چارەسەر نابن!\nلە چەند رۆژی رابردوودا، شاندی هاوپەیمانێتی فەتح و لیستی دەوڵەتی یاسا، سەردانی هەولێریان كرد، ئەمەش لە كاتێكدایە كە پێشووتریش كۆی لایەنە براوەكانی عێراق، ئاماژەیان بەوە كردووە بەبێ كورد حكوومەت دروست ناكەن، دەكرێ ئەمە خاڵێكی باش بێت، ئەگەر لە ناچاریشیان بێت، تەنانەت لەبەر هیچ نەبێت، كورد خاوەنی نزیكەی شەست كورسییە و ئەگەر هاوپەیمانێتییەكی كوردی هەبووایە، لەسەر ئاستی هاوپەیمانێتییەكان كورد براوەی یەكەم دەبوو، بەڵام لە بەختی كوردە كە ململانێ سیاسییەكان ئەمجۆرە دەرفەتانە لە دەست نەتەوەی كورد دەدەن.\nرەنگە دوای شاندی فەتح و دەوڵەتی یاسا، هێزەكانی دیكەش بێنە هەولێر، یان شاندی كوردستان بچێتە بەغدا، ئەمە ئەگەرێكی كراوەیە و گرنگیشە كورد بە زمانی لووسی ئەو هێزە عەرەبییانە تێنەكەوێت، پێویستە بە لای كوردەوە زۆر گرنگ نەبێت كە عامری، یان عەبادی و مالیكی دەبنە سەرۆكوەزیران، ئاخر ئەو كەسایەتییانە لە پەیوەست بە كورد، یەك تێڕوانینیان هەیە و بە یەكەوەش لە ئۆكتۆبەردا هێرشیانكردە سەر كوردستان، تەنانەت سەرایا سەلامی، گرووپەكەی موقتەدا سەدریش لەناو حەشدی شەعبی بوون لە كاتی هێرشی ئۆكتۆبەردا، كەوایە یەك دیدگەی سیاسییان بەرانبەر كورد هەیە. بۆیە بەشداریكردنی كورد لە هەر هاوپەیمانێتییەك پێویستی بە گرەنتی مسۆگەركردنی مافەكانی كوردەوە هەبێت، نەك بكەوێتە ژێر سۆز و عاتیفەی ئەم سیاسی و ئەو سەركردەیەی عێراقی، بەوپێیەی لە كاتی گەیشتن بە كورسی سەرۆكوەزیران، هەموویان بەرانبەر كورد دەچنەوە ناو قاڵبی راستەقینەی خۆیان و رەنگە زیاتر لە جاران دژایەتی كورد بكەنەوە، ئەمە ئەزموون سەلماندوێتی، هەروەها گرنگە كورد ئەمەش لە بەرچاو بگرێت پێكەنین و قسەی باق و بریقی ئێستای سەركردە و هاوپەیمانێتییە عەرەبییەكان بەرانبەر كورد، واقیعی نین و لە قۆناغی راگوزەردان بۆ گەیشتن بە كورسی سەرۆكایەتی حكوومەت و دەكرێت دواتر خەندەكان ببنەوە چاوسووركردنەوە و هاتنی شاندەكانیش بۆ هەولێر، بە هێرشكردنە سەر كوردستان بگۆڕدرێن!\nدەی هەموو ئەوانە ئەگەرن و ئێمەش تازە بە قۆناغی ئۆكتۆبەردا تێپەڕیوین، ئەگەرچی بە نیسبەت كوردەوە، ئێستا و رۆژی ئۆكتۆبەر وەك یەك وان، ئاخر هێشتا ناوچەكان داگیركراون، بەڵام تێپەڕینەكە مەبەست لەوەیە هەڵبژاردن ئەنجامدراوە و لە قۆناغی پێكهێنانی حكوومەتی نوێداین، ئاساییە هەندێك لە گرژییەكانیش كەمببنەوە، هەر هیچ نەبێت لەم قۆناغەدا و بۆ ئێستای كوردیش باشترە خۆی لەگەڵ دۆخەكەدا بگونجێنێت بە داواكردنی مافەكانی لە رێگەی دەستوورەوە.\nكەوایە گرنگە كورد پێش ئەوەی چاوی لەسەر كەسەكان بێت بۆ چوونە ناو هەر هاوپەیمانێتییەك، یانی سەرۆكوەزیرانی، پێویستە بیری لای ئەوە بێت، كام هێزە دەتوانێت خواستی كورد بەدی بهێنێت، ئینجا گرنگ نییە، مالیكی، یان عەبادی و عامری پۆستەكە وەردەگرن، بەڵكو گرنگ ئەوەیە خواستی كورد رەچاو بكرێت لە دروستكردنی هاوپەیمانێتی بۆ پێكهێنانی كابینە، بەوپێیەی ئەو عەقڵییەتەی بەغدا بەرانبەر كورد، یەك عەقڵییەتن، ئەوەی لەسەر كوردیشە، دەبێ بە ئاگاداری كۆمەڵگەی نێودەوڵەتی، بەتایبەتیش ئەمەریكا بچێتە ناو حكوومەتەوە، بۆ ئەوەی لە كاتی دروستكردنی حكوومەتدا، كورد بە گوێرەی یاسا و رێككەوتنەكان و بە ئاگاداری كۆمەڵگەی نێودەوڵەتی داوای مافەكانی بكات.


کوردیپێدیا - تیپی وەرزشی بابان\n☂ تیپی وەرزشی بابان | پۆل: پارت و رێکخراوەکان | زمانی بابەت: 🏳 کوردیی ناوەڕاست\nتیپی وەرزشی بابان\nیەکێکە لە تیپە میللییەکانی شاری سلێمانی کە لە ساڵی (1974) لەسەر دەستی چەند وەرزشکارێکی دێرین لە گەڕەکی سابونکەران دامەزرا.\nدامەزرێنەرانی پێکهاتبوو لە (غەفوور حەمە سەعید، سیروان ئیسماعیل، بەهادینە سوور، ئەردەڵانی ئەحمەد هەردی)، تیپەکە ئەو کات خول نەبووە بەشداریی بکات بەڵام چەندین یاری دۆستانەی لەگەڵ تیپەکانی تری شارەکە ئەنجامداوە، تیپی وەرزشی بابان بۆ یەکەمجار لە ساڵی (1976) بەشداریی خولی کردووە کە بۆ تیپەکانی سنوری گەڕەکی سابونکەران سازکرابوو لەلایەن (محەمەد عەبۆل، مستەفای سەید مەجید، حەمە سەرشەقامی) وە سەرپەرشتی دەکرا و توانیویەتی چەند ئەنجامێکی باش دەستەبەربکات کە لە ساڵانی (1977 و 1978) پلەی دووەمی بەدەستهێناوە.\nلە ساڵانی (1980 تا 1986) بەشداری خولی تیپە میللییەکانی ئەوکاتی کردووە کە بەڕێوەبەرایەتی مەڵبەندی لاوان رێکی دەخست، لەم پاڵەوانێتییەشدا لە ساڵی (1981) پلەی یەکەمی بەدەست هێناوە و ساڵی (1982)ش بۆتە دووەم، لە دوای دروست بوونی لیژنەی تیپە میللیەکانی شاری سلێمانی لە ساڵی (1996) و رێکخستنی خول بۆ تیپە میللیەکان، تیپی وەرزشی بابان هەر لەسەرەتاوە بەشداری لەم خولەشدا کردووە کە تا ئێستاش بەردەوامە لە بەشداریکردنەکانی و توانیوێتی چەندین ئەنجامی باش دەستەبەربکات.\nئەندامان و یاریزانانی تیپی وەرزشی بابان:\nعومەر سەعید کەریم - ل / کارگێری تیپ\nبێستون قادر - راهێنەر\nفەهمی جەمال، میران ستار، هەڵۆ دڵشاد، شڤان جەوهەر، هەرێم ئاسۆ، ژیار خالید، هیدایەت عومەر، رزگار عومەر، هەرێم ئازاد، رزگار عەزیز، رەوا مەعروف، کارۆخ رەفیق، کەیوان ئیبراهیم، محەمەد سەلام، دیار رەزا، نەریمان عوسمان، هەرێم کەریم، کەمال مەجید، رۆژگار عومەر، دیار ئەبوبەکر، ئاری عەلی، ئارام عەلی، بەهرۆز محەمەد و رەوەند رەشید..\n1. 👁 ئاری عەلی\n2. 👁 بەهرۆز محەمەد\n3. 👁 دیار رەزا\n4. 👁 رزگار عومەر\n5. 👁 رزگار عەزیز\n6. 👁 رۆژگار عومەر\n7. 👁 رەوا مەعروف\n8. 👁 رەوەند رەشید\n9. 👁 ژیار خالید\n10. 👁 شڤان جەوهەر\n11. 👁 فەهمی جەمال\n12. 👁 محەمەد سەلام\n13. 👁 میران ستار\n14. 👁 نەریمان عوسمان\n15. 👁 هیدایەت عومەر\n16. 👁 هەرێم ئازاد\n17. 👁 هەرێم ئاسۆ\n18. 👁 هەرێم کەریم\n19. 👁 هەڵۆ دڵشاد\n20. 👁 کارۆخ رەفیق\n21. 👁 کەمال مەجید\n22. 👁 کەیوان ئیبراهیم\n➕ ئەم بابەتە لەلایەن: (هاوڕێ باخەوان)ەوە لە: Oct 24 2009 1:22PM تۆمارکراوە\n👁 ئەم بابەتە 5,030 جار بینراوە\n📷 فایلی وێنە 1.0.1 40 KB Oct 24 2009 1:22PM هاوڕێ باخەوان


کچە هەڵاتووەکەی سعودیە بە چەند وێنەیەک خەڵکی وڵاتەکەی توڕە دەکات\nهەرمان خالید 11/03/2019 - 13:22 ئافرەتان\nکچە هەڵاتووەکەی شانشینی عەرەبستانی سعودیە بە چەند وێنەیە، خەڵکی وڵاتەکەی توڕە دەکات.\nرەهەف محەمەد ئەلقەنون، ئەو کچە سعودییەی بە بیانووی ئازاردانی لەلایەن خێزانەکەیەوە، وڵاتەکەی بەجێ هێشت و لە کەنەدا گیرسایەوە، بەشداریی خۆپیشاندانێکی هاوڕەگەزبازانی ئەو وڵاتەی کردووە و لۆگۆی هاوڕەگەزبازانی بەرز کردووەتەوە.\nبەهۆی بڵاو بوونەوەی ئەو وێنانەی رەهەف ئەلقەنون بە لۆگۆی هاوڕەگەزبازییەوە، خەڵکی وڵاتەکەی لە تۆڕە کۆمەڵایەتییەکان ناڕەزاییان نیشان داوە.\nرەهەف ئەلقەنون لە 7-1-2019، بە گەشتێک لە کوێتەوە رووی کردە تایلاند و لەوێ لە تۆڕی کۆمەڵایەتیی (تویتەر) رایگەیاند، کە بەهۆی زەبروزەنگی خێزانەکەی، نایەوێ بگەڕێتەوە و دەیەوێ وەک پەنابەرێک روو بکاتە ئوستڕالیا.\nدوای گەیشتنی بە کەنەدا، ئەو کچە سعودیە، کە لەدایکبووی ساڵی 2000ـە، بە جلی نیمچە رووت دەرکەوت و لە لێدوانێکیشدا بۆ رۆژنامەنووسان، باسی هەڵگەڕانەوەی خۆی لە ئاینی ئیسلام کرد و رایگەیاند، خواردنەوەی ئەلکحولی دەخواتەوە و گۆشتی بەرازیش دەخوات.


Home›هەواڵ›کوردستان›كه‌مى ستاف و ته‌واوبوونى ئۆكسجین گرفتى تووشبووانى كۆرۆنان لە گەرمیان\nله هه‌ردوو نه‌خۆشخانه‌ى تایبه‌ت به كۆرۆنا له‌گه‌رمیان گرفتى كه‌مى ستافى پزیشكى و ته‌واوبوونى ئۆكسجین گه‌وره‌ترین كێشه‌یە، بەڵام تووشبووانى كۆرۆنان له ئه‌مڕۆوه به‌هۆى كۆمه‌ڵێك خۆبه‌خشه‌وه تاراده‌یه‌ك كاروباره‌كان باشتركراون و ئۆكسجینیش دواى رۆژێك گه‌یه‌نراوته نه‌خۆشخانه‌كان.\nتاوه‌كو ئێستا له سنوورى گه‌رمیان 451 هاووڵاتى تووشى كۆرۆنا بوون و 117 كه‌س چاكبوونه‌ته‌وه و 7 كه‌سیش گیانیانله‌ده‌ستداوه، ئه‌وانه‌ى له نه‌خۆشخانە گرفتیان هه‌یه له رووى كه‌مى كارمه‌ند و كارپێنه‌كردنى ئامێرى هه‌ناسه‌دان و كه‌مى ئۆكسجین.\nكارمه‌ندێكى ته‌ندروستى كه له‌نه‌خۆشخانه‌كانى تووشبوون به كۆرۆنا له كه‌لار ده‌وامده‌كات به SNNى راگه‌یاند: له گه‌رمیان ژماره‌ى تووشبووان تادێت زیاترده‌بێت، له‌گه‌ڵ ئه‌مشه‌دا به‌شێكى زۆر له كارمه‌ند و پزیشكان مانیانگرتووه‌و ده‌وام ناكه‌ن، هه‌ربۆیه ئه‌و ستافه كه‌مى سه‌رپه‌رشتى تووشبوون ده‌كه‌ن رێژه‌مان كه‌مه به شێوه‌یه‌ك هه‌ر ستافێك ڕۆژانه 12 كاتژمێر له ده‌وامدا دەبن.\nوتیشى، “له‌به‌ر كه‌مى پزیشك و كارمه‌ند ئه‌و ژماره‌یه‌ش كه ده‌وام ده‌كه‌ن فریاى هه‌مووان ناكه‌ون، رۆژى وا هه‌یه 12 كاتژمێر له‌ده‌وامن كاتى ئه‌وه‌یان نابێ نان بخۆن، به‌ڵام له‌مڕۆوه چوارشه‌ممه هه‌ندێك خۆبه‌خش هاتوونه‌ته ده‌وام له ڕووى ئیدارى و چاودێرى تووشبووه‌كان هاوكارێكى باشن بۆ ئێمه”.\nله سنورى گه‌رمیان 18 ئامێرى هه‌ناسه‌دانى ده‌ستكرد هه‌یه و 10 ئامێریان هى حكومه‌ته و هه‌شت دانه‌شیان له لایه‌ن خێرخوازانه‌وه له نێو نه‌خۆشخانه‌ى قه‌ڵاى دانراوه به‌ڵام ئه‌و ئامێرانه پێشتر كاریان پێنه‌كرابوو ئه‌ویش یه‌كێك بوو له گرفته‌كان و ئه‌مڕۆ ئه‌و ئامێرانه‌ش خراونه‌ته كارو بڕیاره له‌مه‌ودوا بۆ نه‌خۆش به‌كاربهێندرێن.\nله‌به‌ر دواكه‌وتنى مووچه ماوه‌ى دوو هه‌فته‌یه ژماره‌یه‌كى زۆر له پزیشكان و كارمه‌ندانى ته‌ندروستى له سنوورى گه‌رمیان بایكۆتى ده‌وامیان كردووه و ژماره‌یه‌ك نه‌خۆشخانه‌و بنكه‌ى ته‌ندروستى داخراون.\nوه‌زاره‌تی ناوخۆ له باره‌ی قه‌ده‌غه‌ی هاتوچۆ و راگرتنی ده‌وامه‌وه ژماره‌یه‌ك بڕیاری نوێی ...


عێراق قبوڵ ناكات ئیسرائیل به‌شداری بكات لەو هاوپەیمانێتیەی بۆ سەلامەتی كەنداو پێكهێنراوە\n2019-08-13 [07:34 AM]\nوه‌زیری ده‌ره‌وه‌ی عێراق محه‌مه‌د حه‌كیم له‌تۆڕی كۆمه‌ڵایه‌تی تویته‌ره‌وه نووسیویه‌تی، "عێراق ره‌تی ده‌كاته‌وه ئیسرائیل له هه‌ر هێزێكی سه‌ربازیدا به‌شداری بكات كه بۆ ده‌سته‌به‌ركردنی تێپه‌ڕینی كه‌شتییه‌كان به سه‌لامه‌تی به‌كه‌نداوی به‌سره‌دا پێكده‌هێنرێت".\nحه‌كیم، ئاماژه‌ی به‌وه داوه، كه ده‌توانرێت ئاسایشی تێپه‌ڕینی كه‌شتییه‌كان له‌لایه‌ن وڵاتانی كه‌نداوه‌وه ده‌سته‌به‌ربكرێت و وڵاته‌كه‌ی ئێستا لە دانوستانە بۆ كه‌مكردنه‌وه‌ی گرژییه‌كان.\nوه‌زیری ده‌ره‌وه‌ی عێراق جه‌ختیشی لەوە كردەوە، كە بوونی هێزه رۆژئاواییه‌كان له كه‌نداودا گرژییه‌كانی ناوچه‌كه زیاتر ده‌كات.\nهه‌وڵه‌كانی حكوومه‌تی ئه‌مریكا بۆ پێكهێنانی هاوپه‌یمانێتیه‌كی نێوده‌وڵه‌تی بۆ ده‌سته‌به‌ركردنی ئاسایشی هاتوچۆ له گه‌روی هورمز و بابولمه‌نده‌ب، جگه له به‌ریتانیا له‌لایه‌ن وڵاتانی ئه‌ورووپاوه ره‌تكرایه‌وه.


رێگاي ئێوه ئابوري » کۆتايي ده‌سه‌ڵاتي چه‌کداري په‌که‌که\nبينراوه کان ئه وه پيشان ده ده ن که دواي نێزيک بوونه وه به کۆتايي شه ڕي داعش پشتيوانيه کاني ئه مريکا و ئه ورووپا بۆ په که که روو له ته واو بوونه. شه ڕێک که چه که کاني په که که له سوريا و به تايبه ت له ناوچه کوردنشينه کان پارته کورديه کاني سوريا و تورکياي پێوه تلاندبوو تا به م شێوه يه بۆ خۆي ره وابوون به ده ست بخات و گوشار بۆ ده سه ڵاتي تورکيا بێنێت.\nپه که که به و ئارمانجه ي که دياريکردبوو نه گه يشت. کورداني سورياش دۆڕاوي سه ره کي شه ڕن. لێرده راستيه ک ھه يه که پێويسته سه ره ڕاي تاڵبووني نه يشارينه وه و بيڵێين ئه ويش ئه وه يه که چه که کاني په که که له سوريا روويان له کوردان بوو و گرتووخانه کاني ئه م گرووپه به ڕووي کورداني سوريا کراوه بوو.\nمن پێم وايه چه ندين رێککه وتني شاراوه کراوه که ئارمانجيان چه ک داماڵيني په که که يه له رێگاي گوشاره وه. ئه م ھێزه ش که ھێزێکي گه وره يه و پێم وابێت که يه کێتيش رێککه وتنه که ي له گه ڵ په که که دا لادابێت و له وانه ي سناريۆي ساڵي 1992 به شێوازێکي ديکه دووباره ببێته وه به ڵام به شێوازي ناراسته وخۆ. به جۆرێک که ھه ردوو پارته سه ره کييه که ي ھه رێمي کوردستان له م ئۆپراسيۆنه دا به شدار بن و له وانه يه ئه م ئۆپراسيۆنه وه ک ئۆپراسيۆني نێوده وڵه تي له دژي داعش بێت که پشتيواني تورکيا و ناتۆشي له پشته.\nوابزانم ئه م ئۆپراسيۆنه به مه به ستي گوشارھێنان بۆ په که که و به ره و ئاشتي رۆيشتنه له تورکيا. پێم وابێت نووسينگه ي دانيشتنه کاني (ئه نکه ره –ئمرالي –قه نديل) داخراوه و نووسينگه ي راسته وخۆي له نێوان (ئه نکه ره و ئه درنه که سه لاحه‌دين ده ميرتاشي تێدا زيندانيه ) ده کرێته وه.\nھه ڵبه ت ئه مه به ره زامه ندي نێوده وڵه تي (ئه مريکا و ئه ورووپا) ده کرێت و له وانه يه ئه ردۆغان ده ميرتاش له گرتووخانه ئازاد بکات.\nئه گه ر ئه م شيمانه ي راست بێت ئه وه شه ڕێکي ته واو عه يار له دژي په که که به ڕێۆه يه و ئه وکاته يه که خۆزگا له چه کداماڵينه که ي بکات و ده توانێت بۆ ئه م ئيشه خوازياري گه ره نتي نێوده وڵه تي و خوازياري لێبوردن له لايه ن ئه ردۆغانه وه بێت.\nپه که که له ساڵي 1990 له پارلماني تورکيا بووني ھه بوو و له ساڵي 2002يشه وه له ژێر ناوي پارتي دێمۆکراتيکي گه ڵان (HDP)له شاره وانيه کاندا بوونێکي کاراي ھه يه.\nپێموايه په که که ده بێت واز له توندوتيژي ھه ڵگرێت و بڕيارێکي مێژووي بدات و خۆي و پرسي کورد له تورکيا له م گه نگه شه يه رزگار بکات. چوونکه ئه مه بۆ ئه م گرووپه باش نييه که له به رانبه ري ئه مريکا و رووسيا و ئه ورووپا بوه ستێته وه.\nھه روه ھا HDP ده بێت بزانێت که ره وتێکي سياسيه نه باڵێک له گرووپي توندوتيژخوازي په که که که ته نيا به فه رماني ئه م گرووپه بجووڵێته وه و چالاکي بکات. HDP ده توانێت به پشتيواني خه ڵک له به رانبه ر گوشاره کاني ئه ردۆغان و جه ميل بايک راوه ستێت و پرسي کورد له ده ره وه ي په که که و ئۆجالان ببينێت.\nئه مه باڵي سوري په که که واته په يه ده ش ده گرێته وه و ئه وانيش ده بێت سه ربه خۆ بن نه ئه وه ي که ببنه سه رچاوه ي ئابووري و دابينکردني شه رڤان بۆ په که که.\nشه ڕ نێزيکه ئايا په که که ئه وه نده وره ي ھه يه که رێگا نه دات شه ڕێکي ديکه ده ستپێبکاته وه و چيتر کورده کان قورباني ھه رزاني ئه م شه ڕه نه بن؟\nبرچسب ها : hdp , pkk , pyd , ypg , په‌که‌که , په‌يه‌ده , ھووشه‌نگ ئۆسێ , يه‌په‌گه


بەهۆی قەتیسبوونی گەرماوە پێشبینی دەکرێت چەندین شاری جیهان ژێرئاو بکەون\nکرێکارانى بیانى بەردەوامن لە جێهێشتنى سعودیە\nهەولێر؛ بەهۆى ئەوەى بە زێراب ئاودراون 17 کێڵگەى سەوزەوات لەناوبران\nبەهۆى ڕوداوێکی تەقەکردن لەنزیک کۆشکی سپی کەسێک کوژرا و پێنجی دیکەش برینداربوون\nمیدیای پارتی: تەقە لە لقی چواری پارتی کرا لە سلێمانی\nئەوپەڕی فشار بکە، هەتا ئەویتر ناچار دەکەیت، بە مەرجەکانت ڕازی بێت و بێتە سەر مێزی دانوستان. دەتوانین بڵێین ئەمە کرۆکی سیاسەتی دەرەوەی ئیدارەی ترەمپە. ئایا ئەمە سەردەگرێت؟\nلە ساڵی ١٩٨٧ دۆناڵد ترامپ کتێبێک دەنوسێت بە ناوی هونەری ڕێککەوتن، بە دیدی خۆی ئەو کتێبە ئەوی کردە کەسێکی پسپۆر لە بواری دانوستاندا. ئەو کاتە لۆبیی ئیدارەی بۆشی باوکی کرد کە بیکاتە بەرپرسی دانوستانی کەمکردنەوەی چەک لە نێوان ئەمریکا و یەکێتی سۆڤیەتدا. بەڵام ئیدارەی بۆش ترەمپی بە جدی وەرنەگرت و پۆستەکە درا بە ریتچارد بێرت، کە دیپلۆماتێکی شارەزای ئەم بوارەبوو.\nپاش ماوەیەک کاتێک لە ئاهەنگێکدا لە شاری نیویورک ترامپ و بوێرت یەکتر دەبینن، ترامپ بویرت دەباتە لاوە و بە گوێدا دەچپێنێ، ئەگەر ئەو پۆستەکەی وەرگرتایە چی دەکرد. کە لە هەمانکاتدا بە مانای ئەوە دەهات کە ئەو دەبێت چی بکات. ترەمپ دەڵێت: سەرەتا سۆڤیەتیەکان بە گەرمی پێشوازی دەکەیت، لێیانگەرێ با دابنیشن و کاغەزەکانیان دەربێنن. ئینجا هەستە سەر پێ و دەستت بخەرە سەر مێزەکە و بە سەریاندا بنوشتێرەوە و جنێوێکیان پێبدە و ژورەکە بە جێبهێڵە.\nئەمە نیشانەی ئەوەیە کە ترامپ لە کۆنەوە بڕوای وەها بوە کە کەڵەگایی و سوکایەتی باشترین شێوازی دانوستانە بۆ ئەوەی لایەنەکەی بەرامبەرت ناچار بکەیت بە مەرجەکانت ڕازی بێت. ئەم جۆرە هەڵسوکەوتەمان لە گەڵ کۆریای باکوردا بینی و ئێستاش لە گەڵ ئێراندا دەیبینین.\nکەیسی ئێران و کۆریای باکور ئاسان نیە بە خێرایی بڕیاری لە سەر بدرێت. بەڵام وەها دیارە لە ئاستی سنورداردا ئیدارەی ترەمپ بەم شێوازە دیپلۆماسییە هەندێک دەستکەوت بە دەست دەهێنێت. نمونە لێرەدا لوبنانە. ئەم ڕۆژانە وڵاتی لوبنان لە هەوڵی گەیشتن بە ڕێککەوتنە لە گەڵ ئیسرائیلدا لە سەر دیاریکردنی سنور، بە تایبەتی سنوری دەریایی نێوانیان، کە ڕاستەوخۆ پەیوەستە بە غازی بن دەریای ناوەڕاست کە دەکەوێتە سنوری نێوان هەردوو وڵاتەوە.ئەم پانتاییە نزیەکی ٥٠٠ کیلۆمەترێکە.\nئەو دیپلۆماتە ئەمریکیەی کە کراوە بە بەرپرسی ئەم پرسە دەیڤید ساتەرفیڵدە، کە لە بەشی ڕۆژهەڵاتی نزیک لە وەزارەتی دەرەوەیە. ئەوەی جێگەی سەرنجە، یەکەم، ڕازی بونی حیزب اللە یە ، دووەم، هەڵوێست گۆڕینی سەرۆکی پەرلەمانی لوبنانی نەبیه بەریە.\nهەندێک چاودێر ڕازی بونی حیزب اللە بە دانوستان لە گەڵ ئیسرائیلدا بۆ فشاری سەر ئێران و کۆمەڵێک هۆکاری تر دەگەڕێننەوە، لە هەمانکاتدا سەرۆکی پەرلەمان کە لە حیزب اللە وە نزیکە سەرەتا هەڵوێستی جیاوازبوو.\nکاتێک لە مانگی سێ پۆمپیو سەردانی بەیروتی کرد، لەوێ باسی چۆنێتی سەپاندنی سزای ئابوری کرد بە سەر بەری و نزیکەکانیدا، بە هۆی نزیکی لە ئێران و حیزب اللە وە. ناوی پێنج کەس هات کە لە بەریەوە نزیک بون کە سزای ئابورییان بە سەردا بسەپێت.\nبەری دوای بە ئاگابونی لەم هەوڵانە هەڵوێستی گۆڕی و بوو بە پشتیوانی دانوستان لە گەڵ ئیسرائیلدا. دیارە دەکرێت خوێندنەوەی جیاواز بکرێت بۆ ئەم دۆخە. دەکرێت وەها لێکبدرێتەوە کە بەرهەمی فشارە، لە هەمانکاتدا دەکرێت وەها لێکبدرێتەوە کە یاریەکی تاکتیکیە بۆ خۆ دەربازکردن لە فشارەکانی ئابلۆقە لەم دۆخەدا. ئەوەی ڕونە کە هەردوو تێزەکە ڕاستن، بەڵام ئایا لە چ ڕوانگەیەکەوە لێی دەڕوانیت.\nبە دڵنیایەوە ئێرانیەکان هەست بە فشار دەکەن و مامەڵەی لە گەڵدا دەکەن، بەڵام ئەگەر وەها لێکبدرێتەوە کە حیزب اللە پشت لە ئێران دەکات لە بەر بێتوانایی ئێران لە پشتیوانیکردنی ماددی، تێگەیشتنێکی هەڵەیە، چونکە بەرەی ئێرانی زیاتر ئایدەلۆژییە، لەوەی ئابوری بێت. لە ڕاستیدا بەرەی سوننە، زیاتر لە سەر مامەڵەی بازرگانی و ئابوری وەستاوە.\nئەم بیرکردنەوە ئابورییە لە بەرامبەر بیرکردنەوەی تایفی یان ئایدەلۆژی ڕەنگە هۆکاری خراپ تێگەیشتنی ئەمریکیەکان بێت بۆ دۆخەکە. لە کاتێکدا ئیدارەی ترەمپ ڕەنگە ئەگەر ڕێککەوتن لە نێوان ئیسرائیل و لوبناندا واژۆ بکرێت بە سەرکەوتنی میتۆدەکەیان لە قەڵەمی بدەن، بەڵام ئەمە هەمو وێنەکە نیە. ئەوەی دەتوانین بڵێین ئەوەیە کە میتۆدی ترەمپ لە هەندێک ئاساتدا بە خێرایی کاردەکات، لە ئاستی تردا بە هەمان جۆر نیە. بۆیە ئەوە دۆخ و جۆری ململانێیە کە کاریگەری میتۆدی ئەوپەڕی فشار دیاری دەکات.


حه‌داد جه‌خت له‌بان ده‌رسداين وه زووان كوردێ ئه‌كا\nشه‌فه‌ق نيوز/ به‌شير حه‌داد جيگر سه‌رۆك ئه‌نجومه‌ن نوێنه‌ره‌يل عراقى جه‌خت له خواست گرنگيداين وه ده‌رسداين مادده‌ى زووان كوردى كرد وه ئه‌وه‌گ زووانيگه فه‌رمى شان وه‌شان زووان عه‌ره‌بى و وه‌كارهاوردنى له خوه‌ندنگايه‌يل وه‌گووره‌ى په‌يڕه‌وه‌يل وه‌زاره‌ت په‌روه‌رده‌ى عراق.\nبه‌شير حه‌داد له وه‌خت پيشوازيكردنى له سه‌نا گه‌رميانى وه‌ڕيه‌وبه‌ر گشتى خوه‌نين كوردى له وه‌زاره‌ت په‌روه‌رده‌ى حكومه‌ت ناوه‌ندى باس له چه‌نه‌ها باوه‌ت گرنگ و په‌يوه‌س وه خوه‌نين كوردى كرد له خوه‌ندنگايه‌يل و په‌يمانگايه‌يل، وه‌ل باسكردن رێه‌يل چاره‌سه‌ر ئه‌را كيشه‌و گرفته‌يل له‌ى باوه‌ته‌و.\nبه‌شير حه‌داد له بياننامه‌يگ ئه‌را شه‌فه‌ق نيوز وت: ده‌ستوور عراقى له ماده‌ى(4)دقه‌ت له‌بان زووان عه‌ره‌بى و زووان كوردى ئه‌كا ك هه‌ردوگيان دو زووان فه‌رميين له عراق و ماف عراقيه‌يل له په‌روه‌رده‌ى رووڵه‌يليان زه‌مانه‌ت ئه‌كا جوور زووان توركمانى و سريانى و ئه‌رمه‌نى له ده‌زگايه‌يل زانستى حكومى وه گووره‌ى رێ وشوونه‌يل په‌روه‌رده‌يى.\nدوياى ره‌سينى ئه‌را به‌غدا.. رۆحانى سه‌ردانه مێژووييه‌گه‌ێ ده‌س وه‌پى ئه‌كا\nرۆحانى: ئيران هه‌وه‌جه‌يل فريه‌يگ ديرێد و عراق ئه‌تويه‌نێد ده‌سه‌وه‌رێ بكا\nمه‌رجه‌عيگ شيعه سينه‌كوتان وه‌شيواز راپ ئه‌مريكى حه‌رام ئه‌كا\nسه‌ركرده‌يگ جيابوێ له حه‌كيم چيه ناو ئه‌نجو‌مه‌ن باڵاو بويه نوێنه‌رێ له هه‌رێم كوردستان\nيه‌كێتى نيشتمانى ئاماده‌گێ خوه‌ى ئه‌را به‌شدارێ له حكومه‌ت تازه‌ى هه‌رێم ده‌رخست\nداعشييگ واز له خه‌لافه‌ت ئه‌يه‌رێد و وشدارێ ئه‌ياد له "مه‌ترسى گه‌ورا" له عراق\nپه‌رله‌مانتاريگ له وشكاننكاره‌يل گشتى هاته جواو\nدوياى چگنى ئه‌را وه‌رده‌م دادگا.. په‌نابه‌ريگ عراق له ئوستراليا خوه‌ێ كوشت\nكوردستان ئاهه‌نگ وه بوونه‌ى رووژ دڵنگ كوردى ساز ئه‌كا\nپارتى له‌وه‌ر يه‌كلاكردنه‌وه‌ى چه‌ن دوسيه‌يگ دانيشنيگ ساز ئه‌كا


لە شەپۆلی گەرماوە بۆ لافاو، گۆڕانی کەش و هەوا لە ساڵی 2021دا خراپتر بووە\nی مانگی دوازده ١٣, ٢٠٢١\nلە ساڵی 2021دا، ڕووداوە سەختەکانی کەش و هەوا لە جیهاندا تۆمارەکانی شکاند. سەدان کەس بەهۆی زریان و شەپۆلی گەرما گیانیانلەدەستدا، جووتیاران ڕووبەڕووی وشکەساڵی بوونەوە، هەروەها لە هەندێک شوێنی جیهان پەتای کولە و ئاگرکەوتنەوە لە دارستانەکان ئاماری نوێیان تۆمارکرد، لەنێو ئەوانەشدا ڕۆچوونی دارستانەکان و شارۆچکەکان و ماڵەکان دێن.\nزۆربەی ئەم ڕووداوانە بەهۆی گۆڕانی کەش و هەواوە زیادیان کردووە، زاناکانیش دەڵێن ئەو ڕووداوانە زیاتر و خراپتر دەبن، چونکە کەش و هەوای گۆی زەوی بەردەوام دەبێت لە گەرم بوون لە دە ساڵی داهاتوو و بە دواوەش.\nئەمانە چەند حاڵەتێکن کە لە ماوەی ساڵی ڕابردوودا ئاژانسی هەواڵی ڕۆیتەرز بڵاوی کردوونەتەوە\nلە مانگی دوو سەرمایەکی بەهێز ڕووی لە ویلایەتی تەکساس کرد کە بە شێوەیەکی بەردەوام ویلایەتێکی گەرمە، بەهۆی سەرماوە 125 کەس لە ویلایەتەکە گیانیانلەدەسدا و ملیۆنان کەسیش بێ کارەبا بوون.\nزاناکان نەگەیشتوونەتە ئەنجامێک کە ئایا گۆڕانی کەش و هەوا بووەتە هۆی دروستبوونی سەختی کەش و هەوا، بەڵام گەرمبوونی جەمسەری باکوری زەوی دەبێتە هۆی ئەوەی کەش و هەوای پێشبینی نەکراوتر لە سەرانسەری جیهاندا ڕووبدات.\nهەر لە مانگی دوو، کینیا و بەشەکانی تری ڕۆژهەڵاتی ئافریکا ڕووبەڕووی هەندێک لە خراپترین تاعونەکانی کولە بوونەوە لە دەیان ساڵی ڕابردوودا، مێرووەکان بەروبوومی دانەوێڵەیان لەناوبرد.\nزاناکان دەڵێن کە شێوازی نائاسایی کەش و هەوا بەهۆی گۆڕانی کەش و هەواوە خراپتر دەبێت، هەروەها هەلومەرجێکی نموونەیی وەهای ڕەخساندوە کە مێرووەکان دەتوانن زیاتر گەشە بکەن.\nهەموو ساڵێک خۆبەخشەکان دەگەنە بیابانەکان بۆ چاندنی داری زیاتر، کە دەتوانێت خاکەکە جێگیر بکات لەگەڵ باو باهۆزی بەهێزدا هاوسەنگی دروست بکات.\nزاناکان پێشبینی دەکەن کە گۆڕانی کەش و هەوا بەرەو خراپتر بچێت، چونکە هاوینی گەرمتر و زستانی وشکتر ئاستی شێ کەم دەکاتەوە.\nلە مانگی شەشدا نزیکەی لە هەموو ڕۆژئاوای ئەمەریکا بەهۆی وشکەساڵییەوە کە لە سەرەتای ساڵی 2020دا سەری هەڵدا جوتیاران وازیان لە بەروبوومی دانەوێڵە هێنا، بەرپرسەکانیش ڕێوشوێنی فریاگوزاریان ڕاگەیاند، هەروەها ئاستی ئاوی بەنداوی هۆڤەر لە هەموو کاتێک زیاتر نزمبوویەوە.


18مانگ زیندانی تەعزیری و 12 ساڵ زیندانی هەڵپەسێراو بۆ سێ هاووڵاتیی كورد\nلاوێکی کورد پاش تەواوبوونی لێپرسینەوەکەی لە گرتنگە ئازاد کرا زیندانییەکی سیاسیی کورد لە زیندانی یەزد مەرەخەسی پێ درا لە ماوەی ١٥ ڕۆژدا، ١٦ کۆڵبەری کورد لە کوردستان کوژراو و بریندار بوونه بەیاننامەی کۆڕی ڕاوێژی چالاکانی مەدەنیی یارسانی بە بۆنەی حەوتەمین ساڵڤگەڕی خۆسووتاندنی سێ یارسانیی ناڕازی لەنێوان هێزە نیزامییەکانی حکوومەتی ئێران و خەڵکی گوندی "چەکۆ"ی سەردەشت تێکەڵچوون هاتە ئاراوە هاووڵاتییەکی شنۆیی بۆ زیندانی ورمێ ڕاگوێزرا "دیلان"، کتێبی سروودەکانی فۆلکلۆری کوردستان بڵاو کرایەوە هێزە نیزامییەکانی حکوومەت لە سەردەشت تەقەیان لە ژمارەیەک کاسبکاری کورد کرد ٥ زیندانیی دیکەی تووشبوو بە ڤایرۆسی کۆرۆنا لە زیندانی ورمێ بۆ نەخۆشخانە ڕاگوێزران شەش زیندانیی تووشبوو بە ڤایرۆسی کۆرۆنا لە زیندانی ورمێ ڕەوانەی نەخۆشخانە کران\n21:01 - 28 خاکەلێوه 2712\nكوردپا: دوابەدوای ئیعترازی سێ‌هاووڵاتیی شاری بۆكان بە بڕینەوەی یەك ساڵ زیندان لەلایەن دادگای سەرەتاییەوە، لە ئەنجامدا دادگای پێدا چوونەوە هەر كامیانی بە شەش مانگ حەبسی تەعزیری و 4 ساڵ زیندانی هەڵپەسێراو حوكم دا.\nبەپێی هەواڵی ئاژانسی هەواڵدەریی كوردپا، هەژار رەمەزانی، رەشید \_"كەریم شەل\_" و مەولوود خورشیدی سێ‌هاووڵاتیی شاری بۆكان لە زستانی ساڵی 1389 بە تاوانی هاوكاری لەگەڵ یەكێك حیزبە كوردییەكانی ئوپۆزیسیۆنی حكوومەتی ئیسلامیی ئێران دەستبەسەر كرابوون.\nهەواڵنێری ئاژانسی كوردپا لە بۆكان لە زاری خزم و كەسەكانی ئەو سێ‌هاووڵاتییە كوردەوە رایگەیاند، ئەو هاووڵاتیانە 10 رۆژ دوای گیرانیان هەر كام بە دانانی وەسیقەی 50 میلۆن تمەنی ئازاد كران.\nهەر لەو پێوەندییەدا دادگای ئینقلابی شاری مەهاباد هەر یەك لەو سێ‌هاووڵاتییە كوردەی بە یەك ساڵ زیندانی تەعزیری حوكم دابوو و دوابەدوای ئیعتراز كردن بەو حوكمە، دادگای پێدا چوونەوەی پارێزگای ئازەربایجانی رۆژئاوا هەر كامی بە 6 مانگ حەبسی تەعزیری و 4 ساڵ زیندانی هەڵپەسێراوی حوكم دا.\nهەژار، رەشید و مەولوود خەڵكی گوندی \_"كوول ئاباد\_"ی سەر بە شاری بۆكانن.\nلە ماوەی ١٥ ڕۆژدا، ١٦ کۆڵبەری کورد لە کوردستان کوژراو و بریندار بوونه\n14:01 - 15 جۆزەردان 2720\nبەیاننامەی کۆڕی ڕاوێژی چالاکانی مەدەنیی یارسانی بە بۆنەی حەوتەمین ساڵڤگەڕی خۆسووتاندنی سێ یارسانیی ناڕازی\n12:21 - 15 جۆزەردان 2720


ناكۆكی له‌سه‌ر 'هەڵگەڕاوەکان' له تەلەگرام دووبەرەکی نێو داعشی خوراسان دەردەخات\nجیاوازیی بۆچوون لەسەر تەلەگرام و تۆڕە کۆمەڵایەتیەکانی دیکە دەربارەی ئیسلامیبوونی تەحریکی تالیبان پاکستان (تەحریك) ناتەبایی دەرخستووە لەنێو ئەو گروپە تیرۆریستیەدا.\nوێنەیەك کە لەلایەن داعشەوە لە تەلەگرام بڵاوکراوەتەوە، گروپێك لە چەکداران پیشانده‌دات له‌ده‌وری مۆبایلێك. [فایل]\nئەندامانی رێکخراوی "دەوڵەتی ئیسلامی" (داعش) لە ئەفغانستان ناکۆکیی زۆریان کەوتۆتە نێوان لەسەر تۆڕە کۆمەڵایەتیەکان لەسەر ئەوەی کێ بە هەڵگەڕاوە لەقەڵەمدەدەن، بەگوێرەی ئاخاوتێنێکی ئەمدواییانەی سەر تەلەگرام کە لەلایەن بڵاوکراوەی سەلام تایمزەوە بینراوە.\nپەیامەکان، کە لە 20 ئەیلولەوە پۆستکراون، ناکۆکی دەردەخەن له‌سه‌ر ئەوەی گروپە میلیشیاکانی دیکە -- لەم حاڵه‌ته‌دا، تەحریکی تالیبان پاکستان (تەحریك) -- هەڵگەڕاوەن یان نا.\nتەحریك، لە دامەزراندنیەوە لە کانونی یەکەمی 2007، پەیوەندیی هەبووە بە تالیبان و قاعیدەی ئەفغانستانەوە، كه هەردووکیان رکابەری داعشن کە کێبڕکێدەکەن بۆ بردنەوەی شوێنکەوتووان و هەندێكجاریش ده‌كه‌ونه پێکدادانه‌وه.\nلە تشرینی یەکەمی 2018، تەحریك نامیلکەیەکی رێنمایی 12 لاپەڕەیی بڵاوکردەوە کە بەشێکی تێدابوو رایده‌گه‌یاند كه ئەندامانی داعشی خوراسان هەڵگەڕاوەن.\nئەندامانی داعش لە پێگەکانی تالیبان لە ئەفغانستان لە تشرینی یەکەمی ساڵی رابردوودا. زۆر له ئەندامانی داعش ئەندامی پێشووی تەحریکی تالیبان پاکستان (تەحریك) بوون. [فایل]\nلە ئاخاوتنێکی ئەلەکترۆنیی ئەمدواییانەدا، ئەندامانی داعش دەبینرێن مشتومڕدەکەن دەربارەی ئەوەی ئاخۆ تەحریك کافرن یان نا.\nلە هەوڵێکدا بۆ کپکردنەوەی مشتومڕەکە، بەکارهێنەری ئه‌كاونته ئەلەکترۆنیەکەی داعشی خوراسان "محەمەد بن قاسم" دواتر وتارێکی بڵاوکردەوە هۆشداریدەدات لەوەی تەحریك لەڕاستیدا هەڵگەڕاوەن.\nوتارەکە پرسیاری ئەوە دەکات: "هەڵگەڕاوەکانی تالیبان لە پاکستان ... بە موجاهیدینی رێزداری [داعش] دەڵێن کافر و خەواریج، کەواتە جیاوازی چییە لەنێوان تالیبانی ئەفغانی و ئەوانەدا [تەحریك]؟"\n"داوا لە ئەندامانی [داعش] دەکەم ئامانجە سەرەکیەکە لەبیرنەکەن و رێ بەو دووڕووانە نەدەن گومان لە دڵەکانتاندا دروستبکەن و -- خوا نەکات -- گومڕاتان بکەن."\nفەرمانیکرد: "ئەوەی پێتان دەکرێت تەنیا جێهیشتنی ئەم ئه‌كاونته ئەلەکترۆنیانەیە. موسڵمانانی دیکەش لەم پیلانانە ئاگاداربکەنەوە و هەرگیز ئەو بابەتانە تاووتوێ مەکەن لەلایەن ئەوانەوە هێنراونەتە گۆڕێ."\nبەکارهێنەرانی نێو گروپەکەی داعشی خوراسان لەسەر تەلەگرام بەشێوەیەکی ئاسایی باس لە بوونی "سیخوڕ" دەکەن لەنێو ئه‌كاونت و گروپەکاندا و ئەو راستییە دەردەخەن کە کارگێڕانی ئەلەکترۆنی داعش ماوەیەکی خراپ بەسەردەبەن بەهۆی ئەوەی نازانن متمانە بە کێ بکەن.\nدووبه‌ره‌كییه‌كانی نێو داعشی خوراسان\nشیکاروانێكی کاروباری سیاسی لە کابوڵ، ئەمینوڵا شارق وتی: "سەرکردەکانی داعش هەوڵدەدەن ئەندامانیان پێکەوە بهێڵنەوە و وادەربخەن کە هەموویان یەکگرتوون، بەڵام بۆچوونە جیاوازەکانیان دەربارەی ئەوەی تالیبانی پاکستان بە کافر لەقەڵەمبدەن و تەفسیری جیاوازیان بۆ ئیسلام دەریدەخات ناکۆکی نێوخۆییان هەیە."\nئەبوبەکر بەغدادی، سەرکردەی داعش، لە 27 تشرینی یەکەم کوژرا لە ئۆپەراسیۆنێکی تایبەتی ئەمریکادا لە سوریا.\nشارق وتی: "لەکاتێکدا بەیەکتر دەڵێن کافر، دەرکەوتووە ململانێ لە گروپەکەدا هەیە. جیا لەوەش، زیادبوونی ئۆپەراسیۆنە ئاسمانی و زەمینیەکان دەکرێت ناکۆکییه‌كانی نێوان چەکدارانی داعشی فراوانترکردبێت."\nشیکاروانێكی سیاسی لە کابوڵ، ئەکبەر جان فولاد وتی: "هەندێك راپۆرت و بەڵگە ئەوە دەردەخەن کە ژمارەیەك ئەفغانی کە بەڵێنی دڵسۆزییان دابوو بە داعش، لەوان جیابوونەتەوە بەهۆی ستراتیژە زۆر دڕندەکەیانەوە."\nوتی: "پێشتر، وادادەنرا کە چەکدارانی داعش لە یەك گروپدا رێکخرابوون لەژێر سەرکردایەتییەکی یەکگرتوودا، بەڵام پێگە جیاوازەکانی ئەندامانی گروپەکە دەریدەخات کە یەك سەرکردایەتییان نییە."\nفولاد وتی: "ناکۆکیەکانی نێو ئەندامانی ئاماژەیە بە دەستپێکی دابه‌شبوون لەنێو گروپەکەدا."\nبەگوێرەی نوێنەری پارێزگای کونار لە ولسی جیرگە (خانەی نوێنەرانی پەرلەمان) نیعمەتوڵا کەریاب، کە پێشتر لەگەڵ سەرکردەکانی داعش قسەیکردبوو لەکاتێکدا رۆژنامەوان بوو، ئەو ناتەباییە لە رابردووی ئەندامانی داعشی خوراسانەوە سەرچاوە دەگرێت.\nبەگوێرەی بەرپرسانی ئەمریکا، نزیکەی له‌سه‌دا 70 چەکدارانی داعش لە ئەفغانستان ئەندامی پێشووی تەحریك بوون کە پەیوەندییان پێوەکردووە دوای ئەوەی لە پاکستان دەرکراون بەهۆی هەڵمەتی بەردەوامەوە.\nکەریاب وتی: "ژمارەیەك لە ئەندامانی داعش سووربوون لەسەر ئەوەی سەرکردایەتی داعش لە ئەفغانستان بدرێتە تالیبانی پاکستان، بەڵام کاتێك چەکدارانی داعش لە عێراق و سوریا و [شوێنەکانی دیکەی] خۆرهەڵاتی ناوەڕاست و چیچانەوە هاتن بۆ ئەفغانستان، قایلنەبوون بەو بۆچوونە و ئەمەش وایکرد ناکۆکییەکە دەربکەوێت لەنێو چەکدارانی داعشدا."\nبە ئاماژەکردن بە پشتێنەی خێڵەکیی پاکستان، كه‌ریاب وتی: "زۆربەی چەکداران و فەرماندەکانی داعش کە لە ئەفغانستان کاردەکەن خەڵکی ناوچەکانی ئۆراکزای، باجوور، موهمەند و وەزیرستانن."\nوتیشی: "پێموایە داعش بە تالیبانی پاکستان دەڵێن کافر بەهۆی هاوسۆزیی [تەحریك]ەوە لەگەڵ تالیبانی ئەفغانستان -- وەك دەبینین، داعش و تالیبانی [ئەفغانستان] چالاکن لە شەڕکردن بەرامبەر یەکتردا."\nشکاندنی پرێنسیپەکانی داعش\nئەو تۆماری ئاخاوتنە ئەلەکترۆنیەی 20 ئەیلول نیشانیشی دەدات کە ئەندامانی داعشی خوراسان یاساکانی گروپەکە دەشکێنن دەربارەی باسکردنی زیانەکانی شەڕ و قسه‌كردن له‌سه‌ر بابەتی مۆڵەت پێنەدراو.\nشیکاروانێكی سەربازی و سیاسی لە کابول، عەزیز ئوستانکوزی وتی: "بەگوێرەی سیاسەت و پرێنسیپەکانی داعش، ئەندامانی گروپەکە رێیان پێنادرێت بۆچوونیان لەسەر تۆڕە کۆمەڵایەتیەکانی وەك فەیسبوك و تەلەگرام و ئەوانه‌ی دی دەرببڕن. ناوبردنی یەکتر یان گروپێکی دیکە بە کافر و بڵاوکردنەوەی وێنەی نافەرمی لەسەر پەیجە فەرمییەکان نەبوونی یەکێتی و دیسپلین دەردەخات لەنێو ئەندامانی داعشدا."\nئوستانکوزی وتی: "نوسین دەربارەی ژمارەی قوربانیان لەلایەن ئەندامانی داعشەوە لەسەر پەیجە تایبەتەکانیان و دەربڕینی بۆچوون دەربارەی قوربانیەکانیان لە شەڕەکاندا شکاندنی پرەنسیپەکانی داعشن."\nتوێژەرێكی دانیشتووی کەراچی کە چاودێریی چالاکییەکانی چەکداران دەکات لەسەر تۆڕە کۆمەڵایەتیەکان، ئەمجەد حسێن وتی: "هەڵمەتێكی دەزگا یاساییەکان لە ئەفغانستان و پاکستان بەشێوەیەکی زۆر داعشی خوراسانی لاوازکردووە و دوای کوشتنی زۆربەی فەرماندەکانیان، پشتیوانانی گروپەکە نائومێد بوون و ناڕەزایی دەردەبڕن لەسەر تۆڕە کۆمەڵایەتیەکان و بەرنامەی گۆڕینەوەی پەیامی ئەلەکترۆنی خێرای وەك تەلەگرام."\nحسێن وتی: "پشتیوانانی داعشی خوراسان بەشێوەیەکی ئاشکرا پێشێلی سیاسەتە تووندەکانی گروپەکە دەکەن لە باسنەکردنی ناکۆکی نێوخۆیی بەشێوەیەکی ئاشکرا و پشتیوانانی گروپەکانی دی بە هەڵگەڕاوە لەقەڵەمدەدەن."\nوتیشی: "وادیارە داعش لە لێواری دابەشبووندایه لە ناوچەکە و شەڕی نێوان پشتیوانانی لەسەر تۆڕە کۆمەڵایەتیەکان دەکرێت لەسەر زەمین دەستپێبکات."\nبەرپرسانی ئەفغانی دەڵێن داعش لە ئەفغانستان تووشی چەندین پاشەکشە بووە و ئەو گروپە تیرۆریستیە ناتوانێت رووبەڕووی هێزە ئەمنیەکان ببێتەوە.\nجێگری وتەبێژی وەزارەتی بەرگری، فه‌واد ئامان، وتی: "جیاواز لە چەند ساڵی رابردوو، داعش تێکشێنراوە ... هه‌روه‌ها ئەم گروپە لەئێستادا تەنانەت له دۆخی ساڵێك لەمەوبەری خۆشیدا نییە."\nوتیشی: "هەر رۆژێك تێپەڕدەبێت، ئاستی هێرش و فشارەکان زیاتر دەبن بۆ سەریان و لە چەند مانگێكی کەمی رابردوودا، سەدان چەکداری داعش لەلایەن هێزە ئەمنیەکانەوە لەناوبراون."\n[زیائوڕەحمان لە کەراچیەوە بەشداریی لەم راپۆرتەدا کردووە]\nلەکاتی رووخاونی 'خەلافەت'ەکەیدا، گوایە بەغدادی دەرکەوتۆتەوە\nتۆمارێکی دەنگی گوایە هی سەرکردەی داعش ئەبوبەکر بەغدادییە، دوایین هەوڵی بەهێزکردنی ورەی لاوازە لەنێو ئەندامانی داعشدا بەهۆی شکستە کەڵەکەبووەکانیان لە عێراق و سوریا و ئەفغانستان.


خانەوادەی قوربانییەکان بریندارتر مەکەن!\nلە هەموو رێسا و عورف و عاداتێکی کۆمەڵایەتی و ئەخلاقی و ئینسانیدا،لەهەموو ئەتەکێتێکی خزمایەتی و دۆستایەتیدا،لەپرەنسیپی هەموو حیزب و دەستە و کۆمەڵەیەکی سیاسی و پیشەیدا ،لە هەموو شوێنێکی سەر ئەم زەمینەدا،کاتێک کەسانێک ئازیزێکیان لەدەستدەدەن خەڵک بۆ دڵنەوایی و ھاوخەمی و کەمکردنەوەی کۆستی لەدەستدانی کەسەکەیان سەردانیان دەکەن و لێیان نزیک دەبنەوە، بۆ ئەوەی کۆستی لەدەستدانی ئازیزەکەیان کەمێک کەمبکەنەوە،بەداخەوە ئەوەی لە کوردستان دەیبینین پێچەوانەی هەموو ئەو یاسا و رێسا و عورف و عادات و پرەنسیپانەیە و کەس و کار و خانەوادەی قوربانیەکان پەلکێشی نێو کۆشک و ڤێلاکان دەکرێن و دواتریش سەرەڕایی ئەو قوربانیە گەورەیەی داویانە ھەوڵی ناشیرنکردنیان دەدرێ.\nکەسانێک کە ئازیزێکیان لەدەستداوە (بەتایبەت لە رووداوێکی دڵتەزێن و تراژیدیایدا)، باری دەروونی و ویژدانی و جەستەییان ناجێگیرە و ناتوانن ئاسایی مامەڵە بکەن،بەسەرکردنەوە و وەستان لەتەکیان لە پرسە و مەراسیم و رێپیوانەکان دەتوانێت فەرامۆشی بە دڵ و دەرونیان بدات،ئەگەر بەمانا خێلەکی و عەشایریەکەش لیی بروانین( کە حیزبەکان زۆر پیوەی پەیوەستن) پرسە و سەرەخۆشیش ھەر لە ماڵی مردوو دەکرێ. نەک گوشار و ھەرەشە و ناچارکردنیان بەسەردانی بەرپرسان و بارەگاکانیان،ئەمە کۆستی لەدەستدانی رۆلەکەیان لەسەر قورستر دەبێت و ھەست بە ئازارێکی ویژدانی قورستر دەکەن.\nئەمە دیوێکی باسەکەیە،دیوەکەیتری کاردانەوە وپەلامار و ھێرشی چەند چالاکوان و نوسەرانێکە بۆ سەر خانەوادە و کەسوکاری قوربانیەکان،سەرەڕایی دڵسۆزی و خەمخۆری ھەندیکیان، بەڵام بەشێکی زۆریان ھەست نەکردنە بە ئیحساس و گوزاران و وەزعیەتێکی واقعی کە ئەوانی تیادەژین و بارودۆخێک کە ئەوانی لەگەڵ بەرەو روون، ھەروەک چۆن برینی خانەوادە و کەسە نزیکەکانی قوربانیەکان لەهەموو خەڵک قوڵترە،لەھەمانکاتیشدا ھیچ کەسێک وەکو خۆیان لە وەزعیەتێک تێناگات لە دوای لەدەستدانی رۆڵەکانیان بۆیان ھاتۆتەپێش لەم بارودۆخە دەروونیە قورسە. بۆیە فشار و ھەرەشە وسیاسەتکردن بە دۆسیەی قوربانیەکان و خانەوادەکانیان چەندە بێ مۆراڵە و بێ پرەنسیپە بۆ حیزبەکانە،پەلامار و ھێرشی راگەیاندن و چالاکوانان و ھەوڵی ناشیرنکردنیان،برینی سارێژ نەبویان بەسوێتر دەکا.\nباشترین وەفاداری بۆ قوربانیەکان ئەوەیە،پەیامی تەواونەکراوی ئەوان درێژە پێبدەین، ئەوان قوربانیان بە گیان خۆیاندا و رۆحیان بەخشی بۆ باشترکردنی ژیان و گوزارانی خەڵک و دەرکێشانی کۆمەڵگا لەم سیستەمە سیاسیە چەقبەستەوە،نارەزایەتی و گردبونەوە و شیوازەکانی فشار بۆ ئاشکراکردنی بکوژان و دارێژەرانی تاوانەکان کاری هەموو ئازادیخوازێکە .ئیتر ئەوان موڵکی تەنھا خێزان و خانەوادەیەک نین و لەهەموو ماڵ و خێزانێک خانەخوێن، ئەوەی خۆی بەخەمخۆری ئازادی و عەدالەت دەزانێت دەبێت ئەم کەیسانە بکاتە کەیسی خۆی بەبێ گەڕانەوە بۆ کۆمەڵیک کەسی تێکشکاو و بریندار (تاھەتایە نابنەوە بە کەسێکی ئاسایی)، ئەوانەشی کارێکیان پێدەکا بێ ئەوەی خۆیان مەبەستیان بێت مێژوو بە خەتێکی لار بۆیان تۆماردەکا.


میدیاکانی ئەمریکا..جۆبایدنی بەربژێری دیموکراتەکان بووە 46ـەمین سەرۆکی داهاتووی ئەمریکا » پێگەی تۆڕی میدیای عێراقی\nمیدیاکانی ئەمریکا رایانگەیاند، جۆ بایدنی بەربژێری دیموکراتەکان بووە 46ـەمین سەرۆکی داهاتووی ئەمریکا و لە دۆناڵد ترەمپی، بەربژێری کۆمارییەکانی بردەوە.\nدوای چوار رۆژ ئەنجامی هەڵبژاردنەکان راگەیێندرا و جۆ بایدن ویلایەتی پەنسلڤانیای بردەوە و بەمەش بووە 46ـەمین سەرۆکی داهاتووی ئەمریکا و 284 کورسی بەدەستهێنا.\nئەمڕۆ جۆ بایدن رایگەیاند، کە ئەوان سەرکەوتنی پێشوەختە راناگەیێنن، "بەڵام ژمارەکان پێمان دەڵێن، ئەوە روونە کە ئێمە دەیبەینەوە". دەشڵێت، لە رۆژی رابردووەوە دەستبەکاربوونە لەگەڵ کامالا هاریسی جێگری، لەگەڵ ژمارەیەک لە شارەزایانی ئابووری و تەندروستی کۆبوونەتەوە و باسی پلانی تەندروستی و ئابوورییان کردووە.\nهەر ئەمڕۆش دۆناڵد ترەمپی بەربژێری کۆمارییەکان لە دوایین تویتیدا رایگەیاند، کە لە دەنگدان بە جیاوازییەکی زۆر لە پێشەوەیە و بردوویەتییەوە.


دابان محەمەد، پەرلەمانتاری گۆڕان لە پەرلەمانی کوردستان ڕایگەیاند، لە سەردەمى کابینەى بەرهەم ساڵحدا لە هەرێمی کوردستان، بە فەرمانێک 61 هەزار کەس خانەنشین کراون لە پێشمەرگەوە بۆ لیوا، "موچە و دۆسیەیان لاى وەزارەتى پێشمەرگەش نییە، لەسەر میلاکى وەزارەتى داراین و لەوێش موچە وەردەگرن."\nدابان محەمەد لە بابەتێکیدا لە فەیسبوکی خۆی (17ی نیسانی 2021) نوسیویەتی، "ئەوەى گومان دەکرا سەبارەت بە هێزى 80ی پارتى و 70ى یەکێتى کە ژمارەیان نزیکەى 80 هەزار کەسە وا دەرنەچوو، بەڵکو ژمارەیان 100 هەزار کەس بەرەوژورە، حەوت هەزار کەسیان بایۆمەترییان نەکردوە، ئەم ژمارەیە گریمانەییە و بەردەوام لە هەڵکشاندایە، واتە بەردەوام لێیان دەخزێنرێتە وەزارەتى پێشمەرگە و خەڵکى نوێ دادەنرێن، خانەنشینى، کەمئەندام، شەهید و بودجەى تایبەت بە خۆیان هەیە، بەهۆى بێ متمانەیى و جیاوازى لە سیستمى کارکردن چاکسازى تێیاندا ئەستەم بووە."\nدەشڵێت، "لە ئێستادا هەموو هەوڵێک ئەوەیە ئەم دوو هێزە بلکێنرێت بە وەزارەتى پێشمەرگەوە، بە چەند ڕێگەیەکى جیاواز، بەڵام ئەم جۆرە لکاندن کە ناوى لێنراوە چاکسازى دڵى بەریتانیا و هاوپەیمانان خۆش ناکات بە دەق لەسەر ئەم پرۆسەیە دەڵێن، وەزارەتى پێشمەرگە ئەو هێزانەى سەرپەرشتى دەکات، هێشتا کاریگەرى پارتە سیاسیەکانیان لەسەرە، لکاندنى هێزەکانى 70 و 80 بە وەزارەتى پێشمەرگە ئەوە ناگەیەنێت، ئەم هێزانە کاریگەرى پارتە سیاسیەکانیان لەسەر لاچێت، ئەمەش ڕەوایەتى هێزى پێشمەرگە کەم دەکاتەوە و رێگرە لە هەوڵەکان بۆ چاکسازى و یارمەتى تەشەنەسەندنى گەندەڵى و مەحسوبیەت دەدات."\nدابان محەمەد باسی لەوەشکردووە کە "لە سەردەمى کابینەى بەرهەم ساڵح لە حکومەتی هەرێمی کوردستان بە فەرمانێک 61 هەزار کەس لە پێشمەرگەوە بۆ لیوا خانەنشین کراون، موچە و دۆسیەیان لاى وەزارەتى پێشمەرگە نییە، لەسەر میلاکى وەزارەتى داراین و لەوێش موچە وەردەگرن."\nباسی لەوەشکردووە، "بە گشتى 170 هەزار خانەنشینى پێشمەرگە هەیە، سێ هەزار ئەفسەریش لە چاوەڕوانى خانەنشینبوندان بە پێى یاساى ژمارەى 38ى ساڵى 2007."\nئەو پەرلەمانتارەی گۆڕان ئاشکراشی کردووە کە "بەریتانیەکان لەسەر ئەمە دەڵێن: یەکێک لە کێشە گەورە و ئاڵۆزەکان، موچە و شایستەکان و ڕاژە و خانەنشینیە، گرفتى بوونى سەربازى تارمایى، بندیوار مەسەلەیەکە لێى تێدەگەین، ڕەفتارى گەندەڵى هەندێک لە ئەفسەرە باڵاکان، کارێکى دیارە و ناشاردرێتەوە، لەگەڵ هەندێک ڕاپۆرت ئاماژە بە بوونى موچە و مافى ساختەى دیکە دەکەن هەندێک لەو ئەفسەرە باڵایانە، کە لەسایەیاندا جۆرێک لە ڕەفتارى گەندەڵى دەکەن، بەڵام هێشتا لە پۆستەکانى خۆیان ماونەتەوە، ئەنجامدانى چاکسازى کارێکى سەختە، قسە و کرداریان بۆ چاکسازى هاوتا نییە."\nهەروەها "تەئکید دەکەنەوە دەبێت چاکسازى لە هێزەکانى زێرەڤانى، بەرگرى و فریاکەوتن بکرێت کە سەر بە وەزارەتى ناوخۆن، چونکە ژمارە و میلاکیان بۆ ئەوان ڕوون نییە!"\nباس لەوەش دەکات کە "ڕاپۆرتەکە نێردراوە بۆ مەسعود بارزانى، سەرۆکى پارتى، پاڤڵ تاڵەبانى و لاهور شێخ جەنگى هاوسەرۆکانى یەکێتى، سەرۆکایەتى هەرێم و دوو جێگرەکەى، سەرۆکى حکومەت و جێگرەکەى، وەزارەتى پێشمەرگە و دوو جێگرەکەى وەزارەتى ناوخۆ و دوو جێگرەکەى.


28/11/2020 2576 جار خوێندراوه‌ته‌وه\nشەش پەرلەمانتاری گۆڕان راگه‌یه‌ندراوێك بڵاوده‌كه‌نه‌وه و رایده‌گه‌یه‌نن، ئەگەر ڕێککەوتن لەگەڵ حکومەتی فیدراڵی نەکرێت و ئەو "گەندەڵیەی لە دۆسیەی نەوت و خاڵی سنوریدا ھەیە بەردەوام بێت"، ھەرێمی کوردستان تووشی قەیرانێکی لەوەی ئێستا گەورە تر دەبێتەوە، و بەرپرسیاری سەرەکیش حکومەتی هەرێمی کوردستان و لایەنە پێکهێنەرەکانیی ئەم کابینەیەن.\nراگەیەندراوێک لە شەش پەرلەمانتاری کوردستانەوە.\nوەک هەموان دەزانین بە هۆی چەندین هۆکار و هەڵەی رابردو و ئێستای حوکمڕانی هەرێم، کوردستان لەناو قەیرانێکی گەورەدایە، ژیانی موچەخۆران و ھاوڵاتیان لە دۆخێکی خراپی بژێویدایە.\nئێمە وەک شەش پەرلەمانتاری پەرلەمانی کوردستان، داوا دەکەین کە پێویستە بە زوترین کات وەفدی حکومەتی ھەرێم بەپەلە بچێتە بەغدا، لەبەرامبەر دابینکردنی موچە و بودجەدا، ئامادەیی ڕادەستکردنی ٢٥٠ ھەزار بەرمیل و نیوەی داھاتە فیدراڵیەکان بێت.\nجەختش دەکەینەوە لەسەر ئەوەی پێویستە چاکسازی خێرا لە دۆسیەی نەوت و خاڵە سنوریەکان و باجدا بکرێت، بێ دواخستن و خۆدزینەوەی زیاتر.\nوەک ئەرکی سەرشانمان بە رایگشتی رادەگەیەنین، ئەگەر ڕێککەوتن لەگەڵ حکومەتی فیدراڵی نەکرێت و ئەو گەندەڵیەی لە دۆسیەی نەوت و خاڵی سنوریدا ھەیە بەردەوام بێت، ھەرێمی کوردستان تووشی قەیرانێکی لەوەی ئێستا گەورە تر دەبێتەوە، و بەرپرسیاری سەرەکیش حکومەتی هەرێمی کوردستان و لایەنە پێکهێنەرەکانیی ئەم کابینەیەن.\nشایان کاکە ساڵح\nبایدن ژنێك ده‌كاته نوێنه‌ری باڵای دانووستان له رێككه‌وتنی ئێران\nئه‌وانه‌ی هێرشیانكرده سه‌ر سەروپێخانەیه‌ك له هه‌ولێر ده‌ستگیركران\nوته‌بێژی كۆمه‌ڵی ئیسلامی ڕوونكردنه‌وه‌یه‌كی بڵاوكرده‌وه\nسەركردایەتی یەكێتی: دەبێ یەكێتی ڕۆڵی سەرەكی بگێڕێ لە چارەسەری كێشەكان\nپۆلیسی هه‌ولێر: کەسێکمان دەستگیرکرد بە جلوبەرگی سەربازییەوە پارەی لە هاووڵاتییان وەرگرتووە\nوه‌زاره‌تى ده‌ره‌وه ڕێوشوێنه‌كانى بۆ لابردنى ناوى عێراق له‌لیستى سپیكردنه‌وه‌ى پاره رونده‌كاته‌وه\nپەرلەمانتارێكی گۆڕان: حکومەت دەزانێت پێوەری ئاو شکستی ھێناوه\nپارتى لەترسى ئەو هەنگاوە کەوتۆتە جوڵە.. بەشێک لەیەکێتى هەوڵ دەدات فراکسیۆنەکەیان لەبەغدا بچێتە ناو هاوپەیمانیەتى هیوا\nلە ساڵى رابردوودا ٣٨٥ پێشێلکاری بەرامبەر رۆژنامەنوسان و راگەیاندنەکان کراوە\nرێواز فایەق: دەنگی میدیای سیاسییە گەندەڵەکان زاڵترە لە میدیای سەربەخۆ\nمامۆستایانى ناڕازی دوا هۆشداری دەدەنە وەزارەتى پەروەردە\nمامۆستایانى ناڕازی هەڵوێستى خۆیان راگەیاندو هۆشدارى توند دەدەنە حکومەتى هەرێم


ڕاپرسی: کام مۆبایل باشترینە لە نرخی نزیکەی ٢٠٠ دۆلار؟ بەشداربە و خۆت دەرئەنجامەکان ببینە – کەی ئای تی ئێن\nگەرمترین 10, تشرینی دووه‌م 2018\nکێبڕکێی ناو بازاڕی مۆبایلە زیرەکەکان ئێجگار بەهێزە و کۆمپانیاکان هەوڵدەدەن بە کەمترین نرخ باشترین بەرهەمەکان پێشکەش بکەن و سەرنجی کڕیاران ڕابکێشن، کە لەم نێوەندەدا گەورەترین قازانج بۆ کڕیارانە، بە شێوەیەک کە لەمڕۆدا لە نرخی تەنها ٢٠٠ دۆلاردا کۆمەڵێک بژاردەی زۆر باشت لەبەر دەستە بۆ کڕینی مۆبایلێکی زیرەک، هەموومان لە یادمانە مۆبایلێکی ٢٠٠ دۆلاری ٣ بۆ ٤ ساڵ پێش ئێستا چۆنبوو و ئێستاش چۆنە!\nئێمەش پێمان باشە ڕاپرسییەک بکەین و بزانین کڕیاران چ مۆبایلێکیان پێ باشترینە لە نرخی نزیکەی ٢٠٠ دۆلار، ئایا زۆرینە هێشتا گالەکسییەکانی سامسۆنگیان پێ باشترینە؟ یاخود شاومی و هواوەی توانیویانە زۆرینەی کڕیاران بۆخۆیان ببەن؟ ئایا نۆکیا تا چەند توانیویەتی بە بەهێزی بگەڕێتەوە ناو خەڵک؟\nکام مۆبایل باشترینە لە نرخی نزیکەی ٢٠٠ دۆلار؟\nNokia 6.1 (6. 2018)\nتاگەکان Poll ڕاپرسی مۆبایل


دوو په‌رله‌مانتاری کورد داوای سزادانی گه‌نده‌ڵکاران ده‌که‌ن\n16:32 PM IRAQ\nWEDNESDAY, 14 AUGUST 2019 - 11:42\nبه‌شی ئێران/ کوردی- هه‌ر دوو نوێنه‌ری مه‌ریوان و قوروه له په‌رله‌مانی ئێران داوایان کردووه هه‌موو ئه‌و که‌سانه‌ی ده‌ستیان له گه‌نده‌ڵیدا هه‌بووه ڕاده‌ستی ده‌سه‌ڵاتی داد بکرێن.\nبه‌پێی هه‌واڵی کوردپرێس، بڕیاره ڕۆژی پێنجشه‌ممه 24ی گه‌لاوێژ به‌رانبه‌ر به 15ی ئابی 2019 سه‌رۆکی ده‌سه‌ڵاتی دادی ئێران سه‌یید ئیبراهیم ڕه‌ئیسی سه‌ردانی پارێزگای کوردستان بکات و له نزیکه‌وه چاودێریی کاروباری داد له پارێزگای کوردستان بکات.\nمه‌نسوور مورادی نوێنه‌ری خه‌ڵکی مه‌ریوان و سه‌وڵاوا له په‌رله‌مانی ئێران داوای له سه‌رۆکی ده‌سه‌ڵاتی داد کردووه ڕژد بێت له‌سه‌ر به‌رپه‌رچدانه‌وه و مامه‌ڵه‌ی یاسایی له‌گه‌ڵ گه‌نده‌ڵکارانی پارێزگای کوردستان.\nمورادی ئاماژه‌ی به سه‌ردانه‌که‌ی سه‌یید ئیبراهیم ڕه‌ئیسی بۆ کوردستان کرد و گوتیشی: چاوه‌ڕوان ده‌کرێت له‌م سه‌ردانه‌دا گه‌نده‌ڵکاران ڕووبه‌ڕووی مامه‌ڵه‌ی یاسایی ببنه‌وه.\nلای خۆیه‌وه عه‌لی موحه‌مه‌د مورادی نوێنه‌ری خه‌ڵکی قوروه و دێولان له په‌رله‌مان جه‌ختی کردووه‌ته‌وه که پێویسته گه‌نده‌ڵکاران بناسرێن و پاش تۆمارکرانی دۆسیه‌ی یاسایی ڕاده‌ستی ده‌سه‌ڵاتی داد بکرێن.\nمورادی گوتیشی: به‌داخه‌وه زۆر پێوه‌ر و داتای ساڵانه له پارێزگای کوردستاندا جێگه‌ی ئه‌سه‌فه به ڕێژه‌ی هه‌ڵاوسان و به ڕێژه‌ی گه‌نده‌ڵی و هه‌موو ئاماره خراپه‌کانه‌وه.\nشایانی باسه؛ ئه‌وه یه‌که‌م سه‌ردانی سه‌یید ئیبراهیم ڕه‌ئیسییه بۆ پارێزگای کوردستان ئه‌وه‌ش پاش وه‌رگرتنی پۆستی سه‌رۆکی ده‌سه‌ڵاتی داد له ئێران.


10:57 - 2022-04-27\n6: ره‌خنه و ره‌خنه‌له‌خۆگرتن\nسه‌رۆك مام جه‌لال وای راهێناوین و په‌روه‌رده‌ی كردووین، كه هیچ كاتێك له كۆبوونه‌وه حزبییه‌كاندا، سڵ نه‌كه‌ینه‌وه له‌وه‌ی ره‌خنه بگرین.\nره‌خنه، وه‌ك ئه‌وه‌ی ده‌ڵێن (كه‌وتن سه‌ره‌تای هه‌ستانه‌وه‌یه)، ره‌خنه (ره‌خنه‌ی بنیاتنه‌ر)ی هه‌ڤاڵانه، به‌ئامانجی راگرتن و راستكردنه‌وه‌ی هه‌ڤاڵان، نه‌ك ناو زڕاندن و شكاندنیان، له كۆڕ و كۆبوونه‌وه حزبیه‌كاندا، كار و هه‌نگاوێكی گرنگه، بۆ رێگریكردن له لادان و سه‌رپێچیه‌كانی ژیانی هه‌ر تاك و حزبێك.\nبۆیه زۆر گرنگه، (ره‌خنه و ره‌خنه‌له‌خۆگرتن) جارێكیتر بێنینه‌وه ناو ژیانی هه‌ڤاڵان و حزبمان، به‌كرده‌وه كار به‌م پرانسیپ و نه‌ریته جوانه‌ی رابردوومان بكه‌ین. به‌وه‌ش هه‌موومان به‌ر له‌وه‌ی خه‌ڵكی تر ببێته ره‌قیب به‌سه‌رمانه‌وه، خۆمان و بیروباوه‌ڕ و ویژدانمان ده‌كه‌ین به‌ڕه‌قیب به‌سه‌ر خۆمان و هه‌ڤاڵان حزبمانه‌وه، ئه‌وه‌ش ده‌رفه‌ت بۆ نه‌یاران ناهێلێته‌وه تا لێره‌و له‌وێ ره‌خنه‌مان لێبگرن و تیروتوانجی دوژمنكارانه‌مان تێبگرن. به‌مه (دیداری یه‌كێتی) ده‌بێته خاوه‌نی ئه‌و شانازییه گه‌وره‌یه‌یه‌ی، له رێگه‌ی ره‌خنه و ره‌خنه‌له‌خۆگرتنه‌وه، به‌رده‌وامی به نوێبوونه‌وه‌ی (ی.ن.ك) ده‌دات و به‌رده‌وام له باشه‌وه به‌ره‌و باشتر ئاراسته‌ی ده‌كات.\n7: راپۆرتی حزبی\nراپۆرتی مانگانه، یان هه‌ر جۆره راپۆرتێكی تری حزبی، زۆر گرنگن له ژیان هه‌ر حزبێكدا، ئێستا كه راپۆرتی حزبی به‌پێی كلیشه‌یه‌كی بڕیار لێدراو له ئۆرگان و مه‌كته‌به‌كانی (ی.ن.ك)دا نه‌ماوه، یان زۆر كه‌مبۆته‌وه، به‌ڕاستی جۆرێك له ئیفلیجی له ژیانی حزبدا دروستكردووه، چونكه ئه‌و كه‌ناڵه متمانه‌پێكراو و راسته‌قینه‌یه‌ی كه هه‌میشه، لێیه‌وه ئۆرگان و سه‌ركردایه‌تی حزب، به‌هۆیه‌وه ئاگاداری ورده‌كاری خواره‌وه‌ی خۆیان ده‌بوون، سست و ناچالاك بووه، یان هه‌ر نه‌ماوه.\nله رابردوودا، راپۆرت ئه‌و سه‌نه‌ده متمانه‌پێكراوه‌ی هه‌ڤاڵ و ئۆرگانه‌كان بووه كه ببوه زه‌ڕه‌بینی، بینینی هه‌موو ئه‌و كه‌موكورتی و لادانانه‌ی ده‌بوونه مایه‌ی لادانی هه‌ڤاڵان و حزب له‌سه‌ر رێڕه‌وه راست و دروسته‌كه‌ی، ناوه‌رۆكی راپۆرته‌كان هه‌میشه بریتیبوون له بابه‌تی گرنگ و به‌نرخ، له‌سه‌ر بناغه‌ی ئه‌و راپۆرت و زانیاریانه، بڕیار داده‌رێژران، دواتر به‌بێ دوو دڵی جێبه‌جێده‌كران.\nئێستا كه راپۆرتی حزبی به‌شكڵ و ناوه‌رۆكی جاران نه‌ماوه، ئه‌گه‌ر هه‌شبێت كار به‌ناوه‌رۆكه‌كانیان ناكرێ، بوه‌ته یه‌كێكیتر له‌و هۆكارانه‌ی كه گرفتی له گه‌یاندنی راستیه‌كان دروستكردووه. كه‌می یان نه‌مانی راپۆرتی حزبی، ئاماژه‌یه‌كه له ئاماده‌نه‌بوونی (فكر)، له ژیانی حزبیماندا. بۆیه ده‌بێت دیداری یه‌كێتی ئه‌و ئامانجه به‌دیبێنێ و جارێكیتر گرنگی راپۆرتی حزبی بگێڕێته‌وه بۆ ناو ژیانی حزبایه‌تی له (ی.ن.ك) دا، به‌مه‌ش ئه‌و كه‌ناڵه گرنگه، مشتوماڵ ده‌كرێته‌وه كه لێیه‌وه ده‌نگی هه‌ڤاڵانی خواره‌وه به‌شێوه‌یه‌كی رێكخراو ده‌گه‌ێنێته سه‌رەوە.\n8: داهێنانی شه‌ڕی نموونه\nدیداری یه‌كێتی گۆپاڵی سیحری (حه‌زره‌تی موسا) نییه و نابێت بۆ ئه‌م قۆناغه‌ی (ی.ن.ك)، به‌ڵام له‌گه‌ڵ ئه‌وه‌شدا، چاوه‌ڕوانی زۆرمان له دیداری یه‌كێتی هه‌یه.\nده‌بێت یه‌كێتی له دوای ئه‌م دیداره‌وه وه‌ك چۆن هه‌میشه له رابردوودا، ره‌چه‌شكێن و داهێنه‌ر بووه، داینه‌مۆی دروستكردنی رووداوه مێژووییه‌كان بووه و مێژووی تۆمار كردووه، ئێستاش له‌م قۆناغ و سه‌رده‌مه‌دا، ده‌بێت (یه‌كێتی) ره‌چه‌شكێن بێت و ئه‌م شێوازه كلاسیكییه له ململانێی سیاسی و جه‌ماوه‌ری له گۆڕه‌پانی سیاسی هه‌رێمدا بگۆڕێ و داهێنان بكات له جۆر و شێوازی نوێی ململانێی سیاسی و جه‌ماوه‌ری و حوكمڕانیدا.\nده‌بێت دروشمی (شه‌ڕی نموونه) به‌بڵندی هه‌ڵبگرێ و به‌گرنگییه‌وه مامه‌ڵه له‌گه‌ڵ ئه‌م دروشمه‌دا بكات و كاری جدی بۆ به‌دیهێنانی بكات، ده‌بێت كادر و نوێنه‌ره‌كانی (ی.ن.ك) له هه‌ر پێگه‌و ئاستێكدابن له بواری كاری حزب یان هه‌ر چوار ده‌سه‌ڵاته‌كانیتر یاسادانان، جێبه‌جێكردن، دادوه‌ری، رۆژنامه‌گه‌ری و هه‌موو بواره‌كانیتری كایه‌ی ژیانی سیاسی و جه‌ماوه‌ریدا جوانترین نموونه پێشكه‌ش بكه‌ن له دڵسۆزی و ده‌ستپاكی، رێزگرتنی تاك و ئازادییه‌كانی تاك و كۆمه‌ڵ، رێزگرتن و سه‌روه‌ربوونی یاسا، خزمه‌تی یه‌كسان به‌كۆمه‌ڵانی خه‌ڵك، به‌مه‌ش، كایه‌ی سیاسی هه‌رێمی كوردستان، قۆناغی كۆنی ململانێی ناته‌ندروستی سیاسی تێده‌په‌ڕێنێ و قۆناغێكی جیاوازی نوێی سه‌رده‌مییانه‌ی دیموكراسیانه له ململانێی سیاسی و جه‌ماوه‌ری له‌سه‌ر ده‌ستی (ی.ن.ك) ده‌ست پێده‌كات و ئه‌و شانازییه مێژوویه‌شی وه‌ك هه‌موو شانازییه‌كانیتر بۆ ( ی.ن.ك ) تۆمار ده‌كرێ.


بەیانیەی سیاسی و ڕاسپاردەکانی کۆنفرانسی نۆهەمی کۆمەڵەی زەحمەتکێشانی کوردستان - کۆمەڵەی زەحمەتکێشانی کوردستان\nدەسپێک ڕاگەیاندن بەیانیەی سیاسی و ڕاسپاردەکانی کۆنفرانسی نۆهەمی کۆمەڵەی زەحمەتکێشانی کوردستان\nبەیانیەی سیاسی و ڕاسپاردەکانی کۆنفرانسی نۆهەمی کۆمەڵەی زەحمەتکێشانی کوردستان\nکۆنفرانسی نۆهەمی کۆمەڵە بە بەشداریی ئەندامانی کومیتەی ناوەندیی و نوێنەرانی ئەندامان و ڕێکخستنەکانی کۆمەلە لە هەموو شوێنەکان، ڕۆژی ٥ خەزەڵوەر ١٣٩٥ هەتاوی یا ٢٥ مانگی نۆڤامبر ٢٠١٦ کاری خۆی دەست پێکرد و دوای بیستنی ڕاپۆرتی کومیتەی ناوەندیی و سێ ڕۆژ کاری چڕوپڕ و باس و دیالۆگی دەوڵەمەند، ئەم خاڵانەی خوارەوەی وەک ڕینمایی سیاسەت و ئەرکی داهاتوو پەسەند کرد:\n١. لە ئێرانی ژێر دەسەڵاتی کۆماری ئیسلامی بنەمای ئابوری وڵات لاواز و ناسەقامگیرە، رژیم ژیانی ئاسایی خەڵکی ئێرانی بە تەواوی هێناوەتە ژێر کۆنتڕۆڵ و چاودێری ئەمنییەوە. بێکاری و گرانی، دەرد و خەسارە کۆمەڵایەتیەکان، روو لە هەڵکشانێ ڕۆژانەن، بە جۆرێک کە: گشت کۆمەڵگای ئێرانی دڵگران کردوە، کەلەبەری چینایەتی و نائەمنی ئابوریی گەیوەتە بەرزترین ئاستی خۆی، فەساد، تاڵان و دزی دەسەڵاتدارانی ئەو حکومەتە نێوبانگی جیهانی پەیدا کردوە، ڕێکخراوە مەدەنی و سینفیەکان لە ژێر زۆرترین گوشاردان و بەستێنی کاریان لێ بەرتەسک کراوەتەوە، رۆژنامە و گۆڤاری نەیاری رژیم هەموو کپ و بێدەنگ کراون، ئێرانیان کردۆتە زیدانێکی گەورە بۆ ژنان و زۆرترین هەڵاواردن لەسەر ژنان بەڕێوەدەچێ، لاوان زۆرترین بەربەستیان بۆ پێکهێندراوە بۆ گەشەی توانا و بردنەسەری ڕادەی زانستی ئەوڕۆییان، بە ئاشکرا رادەی هەڵاواردنی سەر نەتەوەکانی ئێرانی و ئایینە جیاوازەکان، بە تایبەتی سیاسەتی ستەمی نەتەوەیی بەسەر کورددا لە هەموو دەورەیەک پتر پەرەی سەندوە.\nرژیمی ئێران بنیاتنەر و هاندەری فاندامنتالیسمی ئیسلامی، خۆکوژی و تیرۆر و تۆقاندنە لە ناوچەکەدا. ئەم رژیمە بە درێژایی تەمەنی لایەنێکی سەرەکی هەموو بەربەرەکانێ و شەڕ لە ڕۆژهەڵاتی ناوەڕاست بووە. سیاسەتی فراوانخوازی و داگیرکاری لە دەرەوەی سنورەکانی خۆی پەیڕەو دەکات و بە تەمایە ڕۆڵی ژاندارمی ناوچەکە وەئەستۆ بگرێ. سیاسەتی ئەو رژێمە شەڕ و ئاژاوە لە دەرەوەی سنورەکان بۆ بەردەوام بوونی سەرکوت لە ناوخۆ بووە. بە ناو ئیسلاحخوازانی ناو دەسەڵاتیش جگە لە ڕاگرتنی خەڵک لە چاوەڕوانیدا و فریودانیان، مانەوەی کۆماری ئیسلامی و یاساکانیان کردۆتە ئامانجی خۆیان و تەنیا ڕۆڵی ئاپاڕاتچی ئەم دەزگای دژە خەڵکیەیان پێیە و چیتر.\nکۆنفرانس پێداگر بوو کە بە بێ وەلابردن و ڕووخانی کۆماری ئیسلامی هیچ ڕەوتێکی گۆڕان و هەنگاونان بۆ دێمۆکراسی لە ئێراندا سەر ناگرێ . کۆمەڵە هەموو حەولی خۆی دەخاتەگەڕ تا ئوپۆزیسیۆنی “بەرئەنداز” هێز بگرێ و بۆ ئیتیحادی ئاڵترناتیوێکی دێمۆکراتیک لە ئێراندا هەوڵ دەدات.\n٢. لە گشت ئێران و کوردستانیش پتر لە هەر دەورەیەکی دیکە خواستی دادپەروەری و ژیانێکی ئینسانی، بەها دێمۆکراتیکەکان و دژایەتی لەگەڵ هەڵاواردنی رەگەزی و چینایەتی لە ناخی کۆمەڵگادا جێی کردۆتەوە، گەشەی دیاری پێشکەوتنخوازی و بیری سیکۆلار، دەوری تۆڕە کۆمەڵایەتیەکان و ڕیکخراوە سینفی و ناحکومیەکان و خەباتی کرێکاران کە دەیان چالاکوانیان ڕاپێچی زیندان کراون، مافخوازیی نەتەوە بندەستەکان کە زۆر کەس و چالاکوانیان لەم ساڵانەدا ئیعدام کران، تێکۆشانی لاوان و ژنان کە دەوری بەرچاویان لە سازدانی ناڕەزایەتیە مەدەنی و سیاسیەکان هەبوە، چالاکی رووناکبیران و هونەرمەندان بۆ نواندنی دەوری ئەدەب و هونەر و دەستەبەرکردنی مافە دێمۆکراتیکەکان، دەوری ژینگەپارێزان کە نمونەی پێشکەوتوویی کۆمەڵگان، هەروەها خەباتی ئەو چەند ساڵەی گەلی کوردی ڕۆژهەڵات بۆ پشتیوانی لە شەنگاڵ و کۆبانی و هەموو بەشەکانی کوردستان، ئیعتیراز و خەباتی مەدەنی دژ بە رژیم بە بیانوی جۆراوجۆر و لە بچوکترین دەرفەتدا، دیاردەگەلی بەرچاون کە سیمای سیاسی ڕۆژهەڵاتی کوردستان و مەیدانەکانی خەباتی گۆڕیوە و پەرەی پێداوە، هەمووی ئەو ڕاستیانە، کۆماری ئیسلامی ناهومێد کردوە و ترسی خستۆتە گیانی چەوسێنەران و زاڵم و دیکتاتۆرەکان.\n٣. مافخوازیی نەتەوەیی بە تایبەتی لە ڕۆژهەڵاتی کوردستان پانتاییەکی زۆرتری بەخۆوە بینیوە، مافی دیاریکردنی چارەنووس و سەربەخۆیی ئیتر هەر مێشک و زەینی گەلی کوردی وەک ئاوات و ئارەزوێک دانەگرتوە، بەڵکوو بۆتە پرسێکی کردەیی لە خەباتی رزگاریخوازانەی کوردستاندا، تەنانەت خەڵکی ئازادیخوازی جیهانیش بە سۆز و پشتگیریەوە رووبەڕوی ئەم پرسە دەبنەوە. ڕۆژهەڵاتی ناوەڕاست بێ چارەسەری پرسی کورد سەقامگیری بەخۆوە نابینێ. هەموو ئەوانەی سەروتر باسیکرا وایکردوە کە لە ڕۆژهەڵاتی کوردستان بەستێنی بەرین بۆ ڕەوتێکی سۆسیالیستی کوردستانی بڕەخسێندرێ، ڕەوتێک کە پێداگرە لەسەر بەرژەوەندیی جەماوەری چەوساوە و کرێکاران و زەحمەتکێشان، رەوتێک کە لە هامان کاتدا بویرانە بۆ سەرخستنی بزوتنەوەی نەتەوەیی و رزگاریخوازی کوردستان حەول دەدات و بە ئەرکی خۆی دەزانێ، ئەوڕۆ ئەم دوو مەیلە زیاتر لە هەر کاتێکی دیکە لێک هەلپێکراون و پێویستییان بەوەیە کە پێکەوە خۆیان لە رەوتێکی سیاسی بوێر، یەکگرتووخواز و ڕاستگۆ بەرانبەر بە خەڵکدا ببیننەوە. کۆمەڵەی زەحمەتکێشان پێداگریی لەسەر یەکگرتوویی و هاوئاهەنگی هێزی چەپ لە ڕۆژهەڵاتی کوردستان دەکات و حەولی بۆ دەدات، هەروەها بۆ پێکهاتنی یەکیەتی و سازەیەکی نیشتمانی لە نیوان هەموو هێزە سیاسیەکانی ناو بزوتنەوەی رزگاریخوازی کوردستانی ڕۆژهەڵات، هەموو حەولی خۆی دەخاتە گەڕ.\n٤. دۆخی بزوتنەوەی ڕزگاریخوازی کورد لە ڕۆژهەڵاتی ناوەڕاست لە زۆر بواردا پێشوەچوونی گرینگی بەخۆوە بینیوە و لە دوو پارچەی کوردستان گەلی کورد خۆی دەسەڵاتی وڵاتەکەی بە دەستەوە گرتووە. خەڵکی کوردی هەموو بەشەکانی کوردستان بە گەرموگوڕی پشتیوانیان لە بزاوتی گەلی کورد لەو دوو بەشە کردوە. لە هەمان کاتدا بزوتنەوەی کورد لە بەشەکانی دیکەش سەرەرای دیکتاتۆری و کوشت و بڕ، نەوەستاوە و بە خەباتی مەدەنی و سیاسی رووبەڕووی داگیرکەران بۆتەوە.\nئەوڕۆ بیرورای گشتیی جیهان بە چاوی ڕێزەوە دەڕوانێتە خەبات و تێکۆشانی ئەم گەلە و سۆزی بۆی هەیە. بڕوابەخۆیی زۆر لەو بزوتنەوەیە و لە کوردستاندا گەشەی کردوە.\nلە هەمان کاتدا فاکتەری نەرێنی چ لە باشور و چ لە ڕۆژئاوا بە هۆی ناکۆکی و ناتەبایی هێزە سیاسیەکان مەترسی لەسەر بزوتنەوەی کوردستان دروست کردوە، بە تایبەتی لە ڕۆژئاوا کە هێشتا بە باشی خۆی نەگرتوە. لە حالێکدا کە هاوئاهەنگی پێویست و شیاوی ئەم قۆناغەی خەبات لە نێوان هێزە سیاسیەکانی ناو هەر دوو بەشدا نییە، نیگەرانی و مەترسی لە زەینی خەڵکدا پێکهێناوە. ئەوڕۆ پیویستە باشوری کوردستان لە هەموو کاتێک زۆرتر بەرانبەر بە حکومەتی ناوەندیی لە عیراق یەکدەنگ بێ و یەکریزی خەڵکی کوردستان بپارێزێ. خزمەتگوزاریی پێویست و شیاو بۆ هاووڵاتیان لەم بەشە ڕزگاربووە نییە، ئاکامەکەی ئەوەیە خەڵک هیوا و ئومیدی کەم بۆتەوە بە تایبەتی کە نالێکی هێزە سیاسیەکانیش دەبینن، بۆیە تەنیا یەکگرتووییەکی گشتیی دەتوانێ مەترسیەکانی سەر ئەم بەشە بڕەوێنێتەوە. خەڵکی ڕۆژهەڵاتی کوردستانیش کە بێوچان پشتگری ئەو ئەزمونەی کردوە و قوربانی داوە، چاوەڕوانی یەکگرتوویی و تەبایی لە بەرانبەر بەغدا لە هێزە سیاسیەکان هەیە.\nهاوئاهەنگی لە نێوان هێزە سیاسیەکان و بزاوتی هەموو بەشەکانی کوردستان نادیارەو، بەردەوامیی پێوەندی پارچەکانی کوردستان و هێزە سیاسیەکانی لە چاو پشتگری خەڵکی هەموو بەشەکان لە یەکتر، لاواز و نەشیاوە. لە ڕۆژهەڵاتی کوردستان بە هەموو گرفتەکانیەوە، کەمترین هاوئاهەنگی لە نێوان هێزە سیاسیەکانی دەبیندرێ. ئەو ڕاستیانە فاکتەری نەرێنین کە دەبێ ببیندرێن و بۆ چاککردنیان پێویستە حەولی جیددی بدرێ. لە حالێکدا دوژمنانی خەباتی خەڵکی کوردستان، سەرەڕای ناکۆکی و ململانێیان، پێکەوە دژ بە بزوتنەوەی کورد هاوئاهەنگی و کۆبوونەوەی ئاشکرا و نهێنییان هەیە.\nلە هەموو کاتێک زیاتر پێویستە کە هێزە سیاسیەکان لە هەر بەشێکی کوردستان بۆ پێکەوەنانی ئۆرگانێک بۆ هاوئاهەنگی گشتیی بە شێوازی ئاشکرا و تەنانەت نهێنی حەول بدەن. بە تایبەتی کوردی ڕۆژهەڵات زیاتر لە هەموان پێویستی بە وەها سازەیەکە بۆ دروستکردنی چەترێکی هاوکاری لەو هەلومەرجە زۆر هەستیارەی ناوچەکەدا. کۆمەڵە لە ڕۆژهەڵاتی کوردستان بۆ ئەو مەبەستە کاری بەردەوامی کردوە و لەسەر سیاسەتی خۆی لەو بوارەدا پێداگری دەکات. هەر وەها ئێمە چەتر و سازەیەک بۆ هاوئاهەنگی لە نیوان هەموو پارچەکانی کوردستان بە پێویست دەزانین و حەولی بۆ دەدەین.\n٥. ڕۆژهەڵاتی ناوەراست دەورەیەکی بشێوی و پڕ لە شەڕوشور تێپەڕ دەکات بە جۆرێک کە زلهێزە جیهانیەکان ململانێیەکی توند و بێ ڕەحمانەیان بۆ دابەشکردنی دووبارەی کەرەسەی خاو و وەدەستهێنانی بازاڕی ئابووری زۆرتر لەو ناوچەیە، دەستپێکردوە. حکومەتە دەسەڵاتدارەکانی مەنتەقەش هەریەکەو بە جۆرێک، خۆی بۆ وەدەستهێنانی زۆرترین دەسەڵات و قازانج لەم بەشەی گۆی زەوی ساز داوە. بە گشتیی بۆشاییەکی گەورە و ناسەقامگیری دروست بووە کە مەودای ئاواڵە کردوە تا کۆنەپارێزترین رەوتی کوێری مەزهەبی و تاریکبیر ترین گروپەکان وەخۆ کەون و لە لایەن زلهێزە ناوچەییەکانیش پشتگیری بکرێن، بەڵکوو یاسا و ڕێسای هەزار ساڵ لەوەپێش، بەسەر کۆمەڵگادا بسەپێنن تا لەو ڕیگایەوە بتوانن پۆتانسیەل و سەربەخۆیی بزوتنەوەی جەماوەریی لە خوارەوە لە ناو بەرن. لە لایەک بێڕەحمی و قەساوەت، لە لایەکی دیکە مالوێرانی، ئاوارەیی، نائەمنی و تێکچوونی بناغەی ژیان و ئابووری، وایان کردوە کە ژیانی ئاسایی و ئەوڕۆیی لە بەشێک لەم ناوچەیە نەماوە و ئینسان و ئینسانیەت بە زەقترین شێوە خراوەتە ژێر پێ بەو هیوایەی بە سپاندنی وەها کەشوهەوایەک، بیری شارستانییەت و ئازادیخوازی بکوژن و بیری هەر سەرهەڵدانێکی جەماوەریی لە خەڵکدا بمرێنن. ئەوڕۆ لەو بەشەی جیهان گەورەترین شەڕی پێشکەوتوویی و تاریکبیری دەبیندرێ و زۆرترین بێڕەحمی دژ بە ئینسانییەت هاتۆتە ئاراوە.\n٦. لەم قۆناغە هەستیارەدا کۆنفڕانس پێیوابوو کە کۆماری ئیسلامی ئێران لە لایەک بە درێژەی سیاسەتی تەجاوەز و دەستدرێژی لە دەرەوەی سنورەکان، تووشی گرفتی جیددی دەبێ و ناتوانێ و ناهێڵن ببێتە ژاندارمی ڕۆژهەڵاتی ناوەڕاست و، لە لایەکی دیکەوە هاوکات لە ناوخۆدا ڕووبەڕوی شەپۆلی پەنگخواردوی ناڕەزایەتی و داخوازیەکانی جەماوەر دەبێتەوە. لە وەها هەلومەرجێکدا بزوتنەوەی ڕۆژهەڵاتی کوردستان بە پۆتانسیەلێک کە تێیدا بەدی دەکرێ دەرفەتی گرینگی بۆ دەڕەخسێ و پێویستە ئێمە لە ئێستاوە خۆمان بۆ وەها ڕۆژانێک لە هەموو بوارێکدا ئامادە بکەین. بەرزکردنەوەی دیسیپلینی حیزبی و ڕێکخراوەیی، پتەوکردنی کاری رێکخستنی نهێنی، پتەوکردنی رێکخستنی دەرەوەی وڵات و کاری جیددی لە ناو کوردانی تاراوگە و گرێدانی خەبات لە تاراوگە لەگەڵ خەباتی مەدەنی و سیاسی لە ناوەوە، ڕاهێنان و بارهێنانی زۆرتری هێزی پێشمەرگە و ئامادەسازی پێویست بۆ بەرگری چەکدارانە، پەرەدان بە کاری ڕاگەیاندن و مێدیایی لە هەموو مەیدانەکانی دەرەوە، ناوەوە و تۆڕە کۆمەڵایەتیەکان، چالاکترکردنەوەی پێوەندیە کوردستانی و دەرەکیەکان لە کوردستان و دەرەوەی وڵات، مەیدانگەلێک بوون کە کۆنفرانس راسپاردە و ڕێنوێنی بۆیان هەبوو.\n٧. تەوەرێکی گرینگی باسەکانی کۆنفڕانس دەوری بزوتنەوە کۆمەڵایەتیەکانی لەخۆ گرتبوو، پێداگری لەسەر خەباتی کرێکاران، ژنان، لاوان و رێکخراوە مەدەنیەکان کرایەوە. لەم قۆناغەی ئێستای بزوتنەوەی کوردستاندا ئەو بوارانە پێویستە بایەخی زۆرتریان پێبدرێ تا هەم خەباتەکە گشتگیرتر و جەماوەریی ببێتەوەو، هەم ئەوانە مەیدانگەلێکن کە دەوری گەورەیان هەیە لە پێشکەوتنخوازی و سەقامگیریی دێمۆکراسی لە کۆمەڵگادا. زۆر جار دیتومانە کە گرفتی ناو بزاوتی خەڵکی کوردستان بایەخنەدانی پێویستە بەو مەیدان و مەیلانەی ناو کۆمەڵگا کە لە ڕاستیدا دەکرێ و دەتوانن فاکتەری هاوسەنگی بن لە نێوان هێز و مەیلە سیاسیە جیاوازەکاندا و دەوری جەماوەر لە پڕۆسەی سیاسی بەرز بکەنەوە. کۆنفرانس کومیتەی ناوەندیی ڕاسپارد تا کار و ئەرکی رێکخراوەکانی ئەم بوارە گرینگیەکی زۆرتریان پێبدرێ.\n٨. کۆنفڕانس دوای بیستنی راپۆرتی کومیتەی ناوەندیی لایوابوو حەولەکانی ئێمە بۆ یەکگرتن لەگەڵ دوو ڕەوتی دیکەی کۆمەڵە کە دیالۆگێگی چڕوپڕمان لە نێواندا بووە و زۆر قۆناغی گرینگمان تێپەڕاندوە، زۆرتر بکرێ. هەروەها پێداگری کرد کە ماوە زەمانی دیاریکراو دابندرێ تا بەسەرئەنجام گەیاندنی پڕۆسەکە و یەکگرتن.\nکۆنفڕانسی نۆهەمی کۆمەڵەی زەحمەتکێشانی کوردستان\n٧ خەزەڵوەری ١٣٩٥ یان ٢٧ نۆڤامبری ٢٠١٦\nبابەتی پێشوووەفدێكی حیزبی دیموكراتی كوردستان سەردانی ناوەندی سەركردایەتی كۆمەڵەیان كرد\nبابەتی دواتربەشداریی كۆمەڵە لە كۆنفرانسی پارتە سوسیالیستەكانی ئوروپا لە سلێمانی


نەوەی شار لەبەرانبەر نەوەی شاخ\nهەشت مانگ بۆ دەرخستنی جیاوازی نێوان دوو نەوە\nبەوازهێنانی مەسعود بارزانی، نەریتێكی دەیان ساڵە لەكوردستان كۆتایی هات‌و جڵەوی فەرمانڕەوا لە"ناوەی شاخ"ەوە گواسترایەوە بۆ "ناوەی شار"، پرسیارەكە ئەوەیە، ئایا ئەم نەوەیە چی پێدەكرێت؟\nمەسعود بارزانی رۆژی یەكی ئەم مانگە بەشێوەیەكی فەرمی دەستبەرداری پۆستی سەرۆكی هەرێمی كوردستان بوو، بەمەش دوا سومبولی شاخ لەنێو كۆڵەكەی فەرمانڕەوایی كوردستاندا كۆتایی هات.\nلەكوردستان "نەوەی شاخ" بەو سەركردە سەربازی‌و سیاسیانە دەوترێت كە لەساڵانی شەستەكانی سەدەی رابردووەوە لەنێو كایەی خەباتدا بوون‌و دوای راپەڕینی بەهاری 1991 جڵەوی فەرمانڕەواییان لەكوردستان گرتووەتە دەست، ئەمانە دیارترینیان جەلال تاڵەبانی سەرۆكۆماری پێشوتری عێراق‌و مەسعود بارزانی سەرۆكی هەرێم‌و نەوشیروان مستەفای رێكخەری گشتی بزوتنەوەی گۆڕان بوون كە گەورەترین بزوتنەوەی ئۆپۆزسیۆن بوو لەكوردستان، یەكەم‌و سێهەمیان بەهۆی نەخۆشییەوە كۆچی دواییان كردوو دوهەمیشیان هێشتا لەژیاندایەو خۆی دەستبەرداری پۆستەكەی بوو.\nلەماوەی 26 ساڵی فەرمانڕەوایی كوردیدا سەرەداوی هەموو بڕیارەكان بەدەست ئەم نەوەیەی شاخەوە بووە، بەڵام ئەمساڵ جەلال تاڵەبانی‌و نەوشیروان مستەفا كۆچی دواییان كردو مەسعود بارزانی وەك تاكە فەرمانڕەوای ئەو نەوەیە مایەوە.\nبارزانی كاتێك بڕیاری وازهێنانیدا، لەباڵاترین پۆستی ئیداریی‌و سیاسی‌و سەربازی هەرێمی كوردستاندا بوو، هەرچی دەسەڵاتەكەی هەبوو دابەشیكرد بەسەر حكومەتی هەرێم‌و پەرلەمان‌و دەسەڵاتی دادوەریدا، كە دوانی یەكەمیان "نەوەی شار" بەڕێوەی دەبەن.\nدەستەواژەی "نەوەی شار" بەو گروپە سیاسییە دەوترێت كە راستەوخۆ بەشداری شۆڕشەكانی كوردستان نەبوون‌و زیاتر لەشارەكان‌و لەدەرەوەی عێراق گەورەبوون، ئەمانە بەشێكیان هەر نەوەو خزم‌و كەس‌و كاری سەركردەكانی شاخن، بەڵام بەشێكی تریان بارودۆخی سیاسی جیاواز بەو پۆستەی گەیاندوون.\nنەوەی دووەمی دوای مەسعود بارزانی لەناو پارتی دیموكراتی كوردستان، بریتین لەنێچیرەڤان بارزانی برازاو مەسرور بارزانی كوڕی مەسعود بارزانی، ئەمانە یەكەمیان سەرۆكی حكومەت‌و دووهەمیان سەرۆكی ئەنجومەنی ئاسایشی كوردستانە.\nبەهەمان شێوە نەوەی دووەمی دوای جەلال تاڵەبانی بریتین لەقوبادو پاڤێڵ تاڵەبانی كوڕی مامجەلال‌و لاهوری شێخ جەنگی برازانی تاڵەبانی، ئەمانەش یەكەمیان جێگری سەرۆكی حكومەت‌و دوانەكەی تریش لەسلكە ئەمنییەكاندا باڵادەستن.\nكەواتە ئێستا بەفیعلی بەڕێوەبردنی دەسەڵاتی حوكمداریی كەوتووەتە دەست ئەم نەوە نوێیە كە رەنگە لەبیركردنەوەو دنیابینیدا جیاوازی لەگەڵ نەوەی یەكەم هەبێت.\nفەرید ئەسەسەرد ئەندامی سەركردایەتی یەكێتی نیشتیمانی كوردستان كە خۆی لەسەر "نەوەی شاخ" حیسابە بە"نیقاش"ی وت "خەریكە نزیك دەبینەوە لەقۆناغی كۆتاییهاتنی سەركردە كاریزماییەكان ئەو سەركردانەی لەمەدوا پەیدا دەبن ناكاریزمایین‌و پێویستە سیاسەت‌و حزبایەتی‌و گەندەڵی لێك جیابكەنەوە، ئەگەر توانیان ئەو كارە بكەن خەمی سەرەكی ئەم نەوە نوێیە بریتی دەبێت لەخۆشگوزەرانی‌و ئاشتیخوازی بەدەستهێنانیشی ئاشتیانە دەبێت".\nلەئێستادا هاوەڵانی "نەوەی شاخ" زۆربەیان لەنێو حیزبە كوردییەكاندا ئەندامی مەكتەبی سیاسی‌و قسە رۆیشتوون، بەڵام بەفیعلی بڕیاری حوكمڕانی كەوتووەتە دەست نەوەی دووەم.\nئەم نەوە نوێیە راستە لەبەشێكی گرنگی "سەركەوتن‌و شكست"ی نەوە كۆنەكەدا بەشدارە، بەڵام هەندێجار لەكوردستان هیوای ئەوەیان لێدەبینرێت كە گۆڕانكارییەك لەبیركردنەوەی سیاسیدا بكەن‌و دەستبەرداری نەریتی "عینادی سیاسی" ببن كە هۆكاری بەشێكی دیاری كێشەكانی كوردستانە.\nجیاوازییەكی دیكەی نێوان ئەم دوو نەوەیە ئەوەیە كە نەوەی یەكەم بانگەشەی گرنگیدا بە"پرسە نەتەوەییەكان" دەكەن‌و نەوەی دووەمیش "خزمەتی خەڵك"یان كردووەتە دروشم‌و كەمتر پێداگرن لەسەر بابەتە نەتەوەییەكان.\nئاری هەرسین ئەندامی سەركردایەتی پارتی دیموكراتی كوردستان كە ئەمیان لەسەر "نەوەی شار" حیسابە بە"نیقاش"ی وت "گرنگ نییە ئەوەی لەسەر حوكمە كوڕی شاخە یان شار، گرنگ سیستمی بیركردنەوەیەتی، نەوەی دوای راپەرینیش هەیە سیستمی بیركردنەوەی پوچەڵە".\nئاری هەرسین وتیشی "پرسی نەتەوەیی‌و خزمەتكردنی خەڵك لەیەكتر جیاناكرێتەوەو دەبێت تەریب بەیەك بن، مامەڵەكردنی نەوە نوێكەش لەگەڵ واقعی كوردستان‌و كێشەكانی ئەركێكی قورسە".\nرەنگبێ یەكێك لەوانەی سەرقافڵەی ئەم گۆڕانكارییە بووبێت، نەوشیروان مستەفای رێكخەری گشتی گۆڕان بێت، چونكە ئەو لەساڵی 2009ەوە بانگەشەی ئەوەی دەستپێكرد كە پایەی حوكمڕانی دەبێت بدرێت بەگەنجان‌و "نەوەی شار"، هەر بەفیعلیش چەندین وەزیری گەنجی بردە حكومەتەوەو یوسف محەمەدی سەرۆكی پەرلەمانی كوردستان‌و ئارام شێخ محەمەدی جێگری سەرۆكی پەرلەمانی عێراق كە هەردوكیان سەر بەو بزوتنەوەیان، لە"نەوەی شار"ن.\nوردە وردە هەرچی حیزبەكانی ترە هەمان شوێنپێیان هەڵگرتەوەو چەند سەركردەیەكی گەنج‌و نەوەی شار لەباقی حیزبەكانی تری كوردستانەوە دەركەوتن.\nرێبوار حەمەد وتەبێژی كۆمەڵی ئیسلامی بە"نیقاش"ی وت "ئێستا سەركردایەتی كۆمەڵی ئیسلامی تێكەڵەیەكە لەسەكردەكانی شاخ‌و نەوەی دوای راپەڕین، ئەو نەوەیە لەناوەندەكانی بڕیارداندان‌و وەزیرو پەرلەمانتاریشیان هەیە، ئەوە بەشێكە لەتێڕوانینی ئێمە بۆ دەستاودەستكردنی دەسەڵات".\nهەرچەندە ئەو نەوە نوێیەی ئێستا پۆستە ئیداریی‌و سیاسییەكانی هەرێمی گرتووەتە دەست، بەتەواوی نەچووەتە تاقیكردنەوەی ئەم قۆناغەوە، بەڵام لەبەر ئەوەی لەبەشێكی گرنگی بڕیارەكانی نەوەی پێشوودا بەشداربوون، بۆیە لۆمەی ئەوە دەكرێن كە ئەوانیش خەتابارن لەمەینەتییەكانی كوردستاندا.\nئەم نەوەیە "نەوەی شار" هەشت مانگی لەبەردەستدایە تا هەڵبژاردنی پەرلەمانی داهاتوو بۆ ئەوەی تواناو لێوەشاوەیی خۆی پیشان بدات‌و بەبێ وجودی "نەوەی شاخ" بڕیار بدات، بەڵام ئەمانیش لەبەردەم دوو تاقیكردنەوەی قورسدان، یەكەمیان دابینكردنی بژێوی‌و موچەی هاوڵاتیان‌و دووەمیشیان رێگری لە گوشاری زیاتری بەغدا بۆ بچوككردنەوەی هەرێمی كوردستان.\nد. ئەمین فەرەج مامۆستای زانسە سیاسیەكانی زانكۆی سەڵاحەدین لەهەولێر پێیوایە "نەوەی شاخ" بە"شەرعیەتی شۆرشگێڕی"ەوە دەستكەوتی سیاسی دەویست، بەڵام نەوەی نوێ دەبێت بە پڕۆژە خزمەت بە هاوڵاتیان بكات.\nئەو بۆ "نیقاش" وتی "گرنگ ئەوەیە هاوڵاتیانی هەرێم گەیشتبنە ئەو ئاستە رۆشنبیریەی بتوانن نەوە كلاسیكیەكەی پێشوو لەرێگەی هەڵبژاردنەوە تێبپەڕینن، چونكە ئێستا خەڵكی خۆشگوزەرانیان دەوێت".\nهەردوو نەوەكە لەكوردستان پشكی سەركەوتن‌و دۆڕانیان پێدەبڕێت، بەڵام ئێستا خەڵكی چاوەڕێی ئەوەن بزانن ئاخۆ نەوە تازەكەی شار دەتوانێت گۆڕانكارییەك لەكوردستاندا بكات كە بە"نەوەی شاخ" نەچووە سەر؟


کەجەکە لەراگەیەندراوێکدا ئاماژە بەوە دەکات کە پێویستە هەمووان رۆڵ ببینن تا پارتی شەڕی کورد و کورد نەکات‌و دەڵێت "پێویستە گەلی کورد یاری دەوڵەتی تورک پووچەڵبکاتەوە".\nئاوێنە: دەقی راگەیەدنراوەکەی هاوسەرۆکایەتی دەستەی بەڕێوەبەری کەجەکە بەم شێوەیەیە:\n"لە مەتینا، ئاڤاشین، زاپ لەنێوان گەریلا و سوپای تورک شەڕێلی قۆرس هەیە، لەنێوان هێزە سەربازیەکانی پەدەکە و گەریلاش ئاڵۆزیەک هەیە کە ئەگەر هەیە ببێتە هۆکاری شەڕ. موراد قەرەیلان فەرماندەی گشتی هەپەگە رایگەیاندبوو، هێزە سەربازیەککانی پەدەکە دەیانەوێت لە زۆر جێگە گەریلا گەمارۆ بدەن و دۆخەکە هاتووەتە ئاستێک کە شەڕ رووبدات. بۆ ئەوەی رێگری لە شەڕێکی بەم شێوەیە بکرێت، بانگەوازی ئاڕاستەی گەل و رۆشنبیران، هونەرمەندان و هێزە سیاسیە کوردیەکان کردبوو کە بەرپرسیاری سەر شانیان جێبەجێ بکەن.\nپێویستە گەل و رۆشنبیرانی کورد، هێزە سیاسیەکان ئەم رەوشە بە جددی وەربگرن و بۆ ئەوەی رێگری لە پەدەکە بکەن، پێویستە دەست بە هەوڵدان بکەن. لەم قۆناغە نەرێنیەدا پێویستە کاریگەری خۆیان ئاشکرا بکەن و یاریەکانی دەوڵەتی تورک پووچەڵ بکەنەوە. بۆ کورد زوترین ئەرک ئەمەیە. پێویستە پشتگیری لە بەرخۆدانی گەنجانی کورد بکرێت، لەبەرانبەر هەڵوێستێک بن کە کاریگەری لەسەر بەرخۆدانی قاڕەمانی ئەوان دروست بکات. ئێمە بڕوامان وایە گەلی کورد لە هەموو جێگەیەک هەڵدەستێتە سەر پێ و بۆ ئەوەی تێکۆشانی ئازادی گەلی کورد سەربکەوێت رۆڵیان جیبەجێ دەکەن."


ئەمەریکا سزا بەسەر حوسییەکانی یەمەندا دەسەپێنێت – Rojapp\nHome/هەواڵنێرەکان/ئەمەریکا سزا بەسەر حوسییەکانی یەمەندا دەسەپێنێت\nHooshyar 1 week ago هەواڵنێرەکان Leave a comment 9 Views\nئەمەریکا ڕایگەیاند سزای سەپاندووە بەسەر حوسییەکانی یەمەندا کە لەلایەن ئێرانەوە پشتیوانیان لێدەکرێت.\nوەزارەتی خەزێنەی ئەمەریکا وتی سزایان سەپاندووە بەسەر کۆمەڵێک کەسدا، لەوانەش سەعید ئەل جەمال کە یارمەتیدەرێکی حوسییەکانە و گوایە سەرپەرشتی تۆڕێکی قاچاغی دەرەوەی ئێرانی کردووە بۆ فرۆشتنی نەوت و قازانجەکەی گەڕاندۆتەوە بۆ حوسییەکان.\nوەزیری دەرەوەی ئەمەریکا ئەنتۆنی بلینکن وتی هیوادارە فشارەکانی سەر حوسییەکان ناچارییان بکات هێرشەکانیان بۆ سەر شاری مەئریبی یەمەن کۆتایی پێبهێنن کە کۆتا شوێنی ژێر دەسەڵاتی حکومەتی یەمەنە لە باکووری وڵاتەکەدا.\nبلینکن لە بەیاننامەیەکدا وتی ” ئێستا کاتی ئەوەیە حوسییەکان بە ئاگربەست ڕازی ببن و سەرجەم لایەنەکان گفتوگۆ سیاسییەکان دەستپێبکەنەوە.”\nوتیشی ” ئەمەریکا بەردەوام دەبێت لە فشار خستنەسەر حوسییەکان، ئەوەش لەڕێی سزاکانەوە، تاوەکو بە ئامانجەکانی دەگات.”\nجێی ئاماژەیە سەرۆکی پێشووی ئەمەریکا دانۆڵد ترامپ حوسییەکانی وەکو ڕێکخراوێکی تیرۆریستی ناساند، بەڵام بەڕێوبەرایەتیەکەی بایدن لە یەکێک لە یەکەمین هەنگاوەکانیدا ئەو بڕیارەی ترامپی هەڵوەشاندەوە.\nهەڵوەشاندنەوەی بڕیارەکەش وەکو وەڵامێک بوو بۆ نیگەرانی و ترسەکانی ڕێکخراوە مرۆییەکانی ناو یەمەن کە ناچار بوون لەگەڵ حوسییەکاندا مامەڵە بکەن تاوەکو بێنە دەرەوەی وڵاتەکە.\nبەڕێوبەرایەتیەکەی بایدن هەوڵە دیبلۆماتییەکانی لە یەمەن زیادکرد، هەروەها خۆشی بەدوورگرت لە هێرشە ئاسمانییەکانی سعودیە بۆ سەر حوسییەکانی یەمەن.\nلەلایەکی دیکەشەوە بایدن دەیەوێت بگەڕێتەوە سەر ڕێکەوتنە ناوەکییەکەی ئێران، بەمەرجێک ئێران دووبارە پابەندی سەرجەم بەرپرسیارێتیەکانی بێتەوە لە ڕێکەوتنەکەدا، بەڵام ئێران سوورە لەسەر ئەوەی سەرەتا دەبێت ئەمەریکا سەرجەم سزاکانی سەر تاران لاببات.\nبەڕێوبەرایەتیەکەی سەرۆکی ئەمەریکا جۆو بایدن وتیشی سزاکانیان لەسەر کۆمەڵێک بەرپرسی پێشووی ئێران لابردووە، ئاماژەی بەوەدا ئەوە وەکو پێزانینێکە لەسەر گۆڕانی ڕەفتارەکانیان.\nڕۆژی پێنجشەممە وەزارەتی خەزێنەی ئەمەریکا ڕایگەیاند سزاکانی سەر سێ بەرپرسی پێشووی ئێرانیان لابردووە، لەوانەش سەرۆکی کۆمپانیای نەوتی نیشتیمانی ئێران ئەحمەد قالیبانی.\nوەزارەتی خەزێنەی ئەمەریکا وتی ” لابردنی ئەم سزایانە ئەنجامی گۆڕانی ڕەفتار یاخود پێگەی ئەو کەسانەیە کە سزاکانیان بەسەردا سەپێندراوە، هەروەها ئاماژەیەکیشە لەسەر ئەوەی حکومەتی ئەمەریکا پابەندە بە لابردنی سزاکانەوە ئەگەر هاتوو ڕەفتار یاخود پێگەی ئەو لایەنانەی سزاکانیان بەسەردا سەپێندراوە بگۆڕێت.”\nوتەبێژی وەزارەتی دەرەوەی ئەمەریکا نێد پڕایس وتی ئەم بڕیارە هیچ پەیوەندییەکی نیە بە گفتوگۆکانەوە لەسەر ڕێکەوتنە ناوەکییەکە لە ڤییەنا.\nPrevious Biden Dibêje Ewê li Welatên Cîhanê 500 Mîlyon Vaksîn Belav Bikin\nNext هێرشەکان لە عێراق هیچ زیانێکی ماددی یاخود گیانیان لێنەکەوتۆتەوە


کؤردی پدیا - 4 ملیار دینار بۆ فراوانکردنی رێگای هەولێر - کۆیە تەرخاندەکرێت\n✍ اێ بەخشە گل دؤمائن(آخرین گل) إژ لآ(م. ب.): أڕاJul 12 2018 9:16AM نووآ بی(بروز بی)\n👁 اێ بەخشە 3,027 گل سئرکریائە(دێینە)\n📊 آمار شؤمارە مەقاڵەل 382,855\nشؤمارە عەسگەل 63,008\nفایل های مرتبط 50,600


هەواڵ / ڕاپۆرت :: 06/11/2019 :: 349 جار بینراوە\nدوای ئەوەی لە چەند رۆژی رابوردوودا سەرۆکی لیژنەی دەسپاکیی پەرلەمانی کوردستان، باسی لەوە کرد کە سەرۆكی دەستەی مافی مرۆڤ تۆمەتبارە بە گەندەڵی و لە ماوەی ١٠ مانگدا پێنج ملیۆن دیناری داوە بە کارت و 68 ملیۆن دیناریشی وەک ئیفاد بۆ خۆی خەرجکردووە، سەرۆکی دەستەی مافی مرۆڤ روونکردنەوە دەدات و هاوکات باس لە کێشەی نێوان خۆی و بەڕێوەبەری گشتی دەستەکە دەکات و پەرلەمانتارانیش تۆمەتبار دەکات.\nپێشتر، شیرین ئەمین سەرۆکی لیژنەی دەستپاکیی لە پەرلەمانی کوردستان، لە روونکردنەوەیەکدا باسی لەوە کردبوو کە "سەرۆکی دەستەی مافی مرۆڤ لە هەرێمی كوردستان، تێوەگلاوە لە گەندەڵی و هەوڵدانی بۆ چوونەدەرەوەی وڵات و خه‌رجکردنی پارەی ئیفاد بۆ دەرەوە بۆ خۆی لەسەر ئەرکی دەستەکە".\nدوای بڵاوبوونەوەی هەواڵەکە، هەرچەندە سەرۆکی دەستە بە فەرمی وەڵامیدایەوە، بەڵام شیرین ئەمین رایگەیاندبوو کە "وەڵامی سەرۆکی دەستەی مافی مرۆڤ وەڵامێکی زۆر لاواز و کروزانەوە ئامێزە. لەبری خستنەڕووی بەڵگە و سەلماندنی ئەستۆپاکیی خۆی، بەندەی بە هەڵخەڵەتینراو تۆمەتبار کردووە".\nبابەتەکە لەوەوە سەریهەڵدا کە لیژنه‌ی كاروباری كۆمه‌ڵایه‌تی و داكۆكیكردن له مافی ئافره‌ت و مافی مرۆڤ لە پەرلەمانی کوردستان، راپۆرتێكی له‌سه‌ر "كێشه‌كانی ناو ده‌سته‌ی مافی مرۆڤی كوردستان و خه‌رجی و گه‌نده‌ڵیی سه‌رۆكی ده‌سته‌ی مافی مرۆڤ ئاشكراکرد".\nبەپێی راپۆرتی لیژنه‌که: "زیا پترۆس سەرۆكی دەستەی سەربەخۆی مافەكانی مرۆڤ، تەنیا لە ماوەی ١٠ مانگدا بڕی پێنج ملیۆن و ٥٤٠ هەزار دیناری بۆ كارتی مۆبایل و هه‌شت ملیۆن و ١٢ هەزار دیناریشی بۆ جلوبەرگ خەرجكردووە، ٦٨ ملیۆن دیناریشی وەک ئیفاد بۆ خۆی خەرجکردووە و هەروەها ٣٠ ملیۆن دیناریشی وەک خەرجیی میوانداریی خەرجکردووە و دەیان ملیۆن دیناری دیکەیشی لەژێر ناوی جۆراوجۆردا بەفیڕۆداوە".\nسەرۆکی دەستەی مافی مرۆڤ، سەرجەم تۆمەتەکان رەتدەکاتەوە و دەڵێت: "بابەتەکە دژایەتیی منە و ئامانجە بۆ گۆڕینی من و لادانم لە سەرۆکی دەستە و ئەو پەرلەمانتارەی ئەوەی کردووە دژی منە و بەبێ ئاگاداریی ئێمە و پەرلەمان بووە، هاوکات نهێنیی لیژنەکەی پێش ئەنجامەکان ئاشکراکردووە بۆ میدیا، بۆیە سکاڵای یاسایی تۆماردەکەم".\nزیا بترۆس (رۆژی سێشەممە ٥ی تشرینى دووەمی ٢٠١٩) لە کۆنگرەیەکی رۆژنامەوانیدا وتی: "سەرجەم ئەو پارانەی باسکراون بەڵێ خەرجم کردوون، بەڵام لە چوارچێوەی یاسا و بڕیارەکان و بۆ خۆم و پاسەوانەکانم و کورسی و مێز و چایخانە و هەروەها کڕینی پێداویستی بۆ دەستەکەمان بووە، بۆیە ناکرێت ئەوانە بە گەندەڵیی هەژماربکرێن".\nوتیشی: "من ژمارەیەک کەسی نزیکی خۆم بە پاسەوان و چایچی و خامەی نهێنی و ئیداریی دامەزراندووە کە متمانەم پێیانە، ئەوەیش مافی خۆمە. هەروەها من دەسەڵاتەکانی سەرۆکی دیوانی دەستەی مافی مرۆڤ-م سڕکردووە، چونکە لێکۆڵینەوەمان کردووە و ئەوەیش دەسەڵاتی منە".\nسەرۆكی دەستەی سەربەخۆی مافەكانی مرۆڤ، وتی: "سەرۆکی دیوان بڕوانامەی لە زانستی کیمیادا هەیە، ئەوەش بەپێی پەیڕەوی ناوخۆ و یاسای بەرکار بۆ دەستەکە نابێت و دەبێت بڕوانامەی سەرۆکی دیوان یان کارگێڕی یان ژمێریاریی یان یاسا بێت، بۆیە دەسەڵاتەکانی سڕکراوە. راستە خۆیشم بڕوانامەی فیزیا-م هەیە، بەڵام لە یاساکەدا دیارینەکراوە، بەڵکو تەنیا دەڵێت بڕوانامەی زانکۆی هەبێت ئاساییە ببێتە سەرۆکی دەستەکە".\nسەرۆکی دەستەكە دەڵێت: "چونکە لەلایەن پەرلەمانتاران و سەرۆکی دیوان و میدیاکان تەشهیرم پێکراوە، سکاڵا لەسەر هەر سێکیان تۆماردەكەم و دەیاندەمە دادگا، چونکە بەڵگەی خۆم هەیە".\nکەیسەکە دراوەتە دەستەی دەسپاکیی هەرێم. سه‌رۆكی ده‌سته‌ی ده‌سپاكیی هه‌رێم-یش دەڵێت: "له‌سه‌ر داوای سه‌رۆكایه‌تی په‌رله‌مانی كوردستان، لێكۆڵینه‌وه له به‌هه‌ده‌ردانی سه‌روه‌ت و سامانی گشتی له ده‌سته‌ی مافی هه‌رێم ده‌كرێت، به‌ڵام تائێستا بڕیاری كۆتایی له‌باره‌ی كه‌یسه‌كه نه‌دراوه".\nحاكم ئه‌حمه‌د ئه‌نوه‌ر، سه‌رۆكی ده‌سته‌ی ده‌سپاكیی هه‌رێم، بۆ دواڕۆژ وتی: "له‌سه‌ر داواكاری سه‌رۆكایه‌تی په‌رله‌مانی كوردستان، ده‌سته‌ی ده‌سپاكی ده‌ستیكردووه به لێكۆڵینه‌وه له‌و به‌هه‌ده‌ردانانه‌ی كه كراوه، به‌ڵام بڕیاری كۆتایی نه‌دراوه. دوای ته‌واوبوونی لێكۆڵینه‌وه‌كان ورده‌كاریی كه‌یسه‌كه و شێوازی به‌هه‌ده‌ردانی سامانی گشتی بۆ رای گشتی راده‌گه‌یه‌نرێت".\nبابەتەكە دەگەڕێتەوە بۆ كێشەی نێوان سەرۆکی دەستەی مافی مرۆڤ و سەرۆکی دیوانی دەستەکە، كرۆكی كێشەكە دەگەڕێتەوە بۆ ئەوكاتەی زیا پترۆس بڕیاریدا بە لێسەندنەوەی تەواوی دەسەڵاتە کارگێڕی و یاساییەکان لە عەبدوڵـڵا دلێر-ی بەڕێوەبەری گشتی دیوانی دەستەی مافی مرۆڤ.\nسەرۆکی دەستەی دەسپاکیی دەڵێت: "سەرۆکی دیوان ویستویەتی زیاد لە دەسەڵاتەکانی خۆی بەکاربهێنێت و ئەوەیش رێگەپێدراو نییە، بۆیە من دەسەڵاتەکانی دیاریدەکەم و دەتوانم دەسەڵاتەکانیشی کەمبکەمەوە نەک هەر دیاریی بکەم".\nزیا بترۆس بۆ دواڕۆژ وتی: "من وەک سەرۆکی دەستەی سەربەخۆی مافەکانی مرۆڤ، سەرجەم دەسەڵاتەکانی کاک عەبدوڵـڵا عەبدولموکەڕەم سەرۆکی دیوانی دەستەکەم سڕکردووە و ئەوەیش بەپێی یاسا رێگەپێدراوە".\nدادگای كارگێڕیی هەولێر لە 9/25ى ئەمساڵ، بڕیاریدا بە گەڕانەوەی بەڕێوەبەری گشتی دیوان بۆ سەر كارەكەی بە تەواوی دەسەڵاتەكانییەوە، لەگەڵ قەره‌بووكردنەوەی بە بڕی 7 ملیۆن دینار كە پێویستە زیا بترۆس بیدات.\nلەبارەی کێشەکانی خۆی و سەرۆکی دەستەكەی، عەبدوڵـڵا عەبدولموکەڕەم بۆ دواڕۆژ دەڵیت: "من رووبەڕووی گەندەڵی بوومەتەوە بۆیە کێشەم لەگەڵ سەرۆکی دەستەی مافی مرۆڤ هەیە. هەروەها لەسەر ئەو بابەتەیش دەسەڵاتەکانی لێوەرگرتوومەتەوە تا نەتوانم رێگریی بکەم".\nوتیشی: رۆژی سێشەممە کە کۆنگرە رۆژنامەوانیەکە هەبوو، سەرۆکی دەستە رێگەی نەدام، تەنانەت لە کۆنگرەکەیش لە ژوورەوە ئامادەبووم كەچی رێگریی لێکردم، لەکاتێکدا دادگا بڕیاری گەڕانەوەی منی داوە.\nتائێستا کێشەکە یەکلانەبووەتەوە، لیژنەی دەسپاکیی پەرلەمان سوورە لەسەر دۆسیەکە و سەرۆکی دەستەی مافی مرۆڤ-یش هەڕەشەی سکاڵاکردن لە پەرلەمانتاران و سەرۆکی دیوانی دەستەکەی دەکات. لەهەمانکاتدا سەرۆکی دیوانی دەستەی مافی مرۆڤ-یش لایخۆیەوە داوای یەکلاکردنەوەی دۆسیەکە و مافەکانی خۆی و دەستەڵاتەکانی دەکات لە دادگا.


13/6/2021 - 12:26\nماوه‌ی چه‌ند رۆژه له باشووری پارێزگای ئیدلێب له سووریا، شه‌ڕ و پێكدادانه‌كان له نێوان گرووپه چه‌كدارییه‌كان و سوپای رژیمی سووریادا زیادیان كردووه.\nهه‌ر له‌م چوارچێوه‌یه‌دا پێش سێ رۆژ هێزه‌كانی سه‌ربه رژیمی سووریا هێرشی سه‌ر ناوچه‌ی جه‌به‌ل زاوییه له باشووری ئیدلێبیان كرد و به هۆیه‌وه ژماره‌یه‌كی زۆر خه‌ڵك ئاواره بوون و به‌ره‌و باكووری پارێزگاكه كۆچیان كرد.\nله لایه‌كی دیكه‌وه دوینێ هێزه‌كانی رژیمی سووریا له باشووری ئیدلێب به پاڵپشتی هێز ئاسمانییه‌كانی رووسیا هێرشی سه‌ر ناوه‌ندێكی سه‌ربازی توركیایان كرد. هه‌ر چه‌ند تا ئێستا ژماره‌ی كۆژراو و برینداره‌كانی ئه‌و هێرشه ئاشكرا نه‌كراون به‌ڵام ئاماژه به‌وه ده‌كرێت كه هێرشێكه راسته‌وخۆ بۆ سه‌ر هێزه‌كانی توركیا بووه له ناوچه‌كه‌دا. تا ئێستا حكوومه‌ت و میدیای توركیایش له باره‌ی ئه‌م هێرشه‌وه هیچ جۆره راگه‌ینراوێكیان بڵاو نه‌كردووه‌ته‌وه.\nجێگای ئاماژه پێكردنه كه پێش دوو ساڵ له نێوان رووسیا و توركیادا رێككه‌وتنێك له باره‌ی ئیدلێبه‌وه به ناوی دروستكردنی ناوچه‌ی ئارام و بێ چه‌ك ئیمزاكرا به‌ڵام رووسیا باس له‌وه ده‌كات كه توركیا و ئه‌و گرووپه چه‌كدارانه‌ی له‌لایه‌ن توركیاوه پاڵپشتییان لێوه ده‌كرێت پابه‌ندی رێككه‌وتنه‌كه نه‌بوونه.


نوێترین زانیاری لەسەر داخستنی ماڵپەڕە سێکسیەکان\nهەواڵ / ڕاپۆرت :: 08/07/2018 :: 1965 جار بینراوە\nتاگ :: ئینتەرنێت گواستنەوە و گەیاندن\nکوردستان :: 13/01/2019\nدواى "فه‌یسبووك" به‌هاى پشكه‌كانى "تویته‌ر" به‌رێژه‌ى 17% هاته‌خواره‌وه\nئابوری :: 28/07/2018\nعێراق سانسۆری لەسەر تۆڕە كۆمەڵایەتییەكان هەڵگرت\nعێراق :: 25/07/2018\nعێراق رۆژانە 40 ملیۆن دۆلار لەبڕینی هێڵی ئینتەرنێتدا زەرەر دەكات\nئابوری :: 19/07/2018\nماوەی نزیکەی ٥ مانگە پڕۆژەیاسای تایبەت بە داخستنی ماڵپه‌ڕه سێکسییەکان لە پەرلەمانی کوردستانە، به‌ڵام تائێستا نەخراوەتە بەرنامەی کار و پەرلەمانتارێکیش دەڵێت "پرۆژە ئامادەکراوەكه‌مان داوەتە لیژنەکان، کۆمەڵناسێکیش دەڵێت سایتە سێکسییەکان لایەنی باش و خراپیشى هه‌یه، ناکرێت هەمووی بخرێتە ژێر پرسیارەوە".\nپڕۆژەیاساکە بەجۆریکە داوای داخستن و فلتەرکردنی سەرجەم سایتە سێکسییەکان دەکات لە هەرێمی کوردستان، بۆ ئەوەی گەنجان و هاووڵاتیان نەتوانن بەکاریبهێنن.\nنەواز یاسین، خاوەنی بڕوانامەی ماستەر لە دارایی لەبارەی ئەو پرۆژەیەوە بۆ دواڕۆژ دەڵێت "ئەو كاره لەتوانای پەرلەمان وحکومەتی هەرێمی کوردستاندا نیە ماڵپەرەکان دابخات یان فلتەریان بکات، چونکە رەهەندی دارایی نێودەوڵەتی هەیە، بازرگانییەکەی سەدان ملیار دۆلارییە، هیچ کۆمپانیایەک ناتوانێت ئەو سایتانە فلتەر بکات یان دایانبخات".\nئەو پسپۆڕه داراییه پێیوایە، ئەو سایتانە بۆ قازانجی چەند وڵاتێکی زلهێزن کە دەسەڵاتیان بەسەر سایتەکان و کۆمپانیاکانی ئینتەرنێتەوە هەیە، راشیدەگەیەنێت، کۆمپانیاکانی ئینتەرنێت و کۆمپانیاکانی بەرهەمهێنانی فیلم و وێنەی سێکسی تاڕادەیەک یەک سەرچاوەیان هەیە و ئامانجیشیان بازرگانییە، بۆیە هیچ لایەنێک ئامادەنیە زیانی ئابووری بەخۆی بگەیەنێت.\nژمارەیەک پەرلەمانتاری کوردستان چاوەڕوانی خستنە بەرنامەی کاری دانیشتنن تا یاساکە پەسەند بکەن و بیدەن بە حکومەت جێبەجێی بکات، بەڵام خۆشیان لەوە گومانیان هەیە یاساکە پەسەند نەکرێت یان ئەگەر پەسەندیش بکرێت کاری پێنەکرێت.\nشوکرییە شێخانی، ئەندامی لێژنەی پەروەردە لە پەرلەمانی کوردستان، بە دواڕۆژی راگەیاند، ئەو پڕۆژەیەی لە پەرلەمانی کوردستانە و دراوەتە ليژنەکان تا کاری لەسەر بکرێت هەرچەندە نزیکەی 5 مانگی بەسەردا تێپەڕیوە، بەڵام ناخرێتە بەرنامەی کار و ناشزانین کەی دەخرێتە بەرنامەی کارەوە.\nوتیشی "بابەتەکە ئامادەکردنی پرۆژە و دەرکردنی نیە، بەڵکو گرنگ ئەوەیە ئایا حکومەت کاری پێدەکات دوای دەرکردن یان دەخرێتە بواری جێبەجیکردنەوە؟ تائێستا پەرلەمان نایخاتە بەرنامەی کارەوە، چ جای جێبەجێکردن، بەڵام هەوڵدەدەین بیخەینە بەرنامەی کار و بکرێت بەیاسا و ماڵپەرە سێکسیەکان فلتەر بکرێن یان دابخرێن".\nکۆمەڵناسێک کە ماوەی زیاتر لە 5 ساڵە توێژینەوە لەسەر رەفتار و ئاکاری مێردمنداڵ و گەنجان لەبواری هەستەکاندا دەکات بۆ دواڕۆژ دەڵێت "ناکرێت سایتە سێکس و پۆرنەکان جارانی سفر بکرێن و بخرێنە ژێر پرسیارەوە کە تەنیا زیانیان هەیە، نا بێگومان سودیشی هەیە واتا دوو رەهەندە یەکەمیان سودی بۆ هاوسەران هەیە رۆشنبیری سێکسیان لا بەرز دەبێتەوە، هەروەها باشتر لە یەکتر دەگەن بۆ ئەوەی بزانن چۆن سێکس دەکەن، هەروەها کۆمەڵێک بنەمای تر دەزانن کە پێشتر نەیانزانیوە".\nشەوگار ئازاد، کۆمەڵناس بۆ دواڕۆژ وتیشی "ناکرێت مێردمنداڵ سەیری بکات وەک گەنجانیش هەروەها تا دوای 18 ساڵی بۆی نییە سەیری بکات، بۆیە لەبری داخستن دەکرێت سەیرکردنی سنورداربکرێت وەک زۆر وڵات کۆدی تایبەت هەیە، ئەگەر سەروی 18 ساڵی نەبیت ناتوانی داخلی سایتەکان ببیت".\nدوو ساڵ لەمەوبەر پەرلەمانی عێراق بەزۆرینەی دەنگ پرۆژەیاسای فلتەرکردن و سنوردارکردنی ماڵپەرە سێکسییەکانی پەسەند کرد، بەڵام سەرکەوتوو نەبوو نەیتوانی، بۆیە حکومەتی هەرێمی کوردستانش هاوشێوەی حکومەتی عێراق ناتوانێت ئەوە بکات و لەتوانایدا نیە، وەزارەتی گواستنەوە و گەیاندنیش دەڵێت "هیچ کۆمپانیایەک ناتوانێت ملیۆنان سایت و ماڵپەر و پەیج دابخات کە کاریان ئەوەیە.\nئومێد محەمەد، وتەبێژی وەزارەتی گواستنەوە و گەیاندنی حکومەتی هەرێمی کوردستان بۆ دواڕۆژ وتی "لە عێراق یاساکە دەرچوو، بەڵام حکومەت نەیتوانی کاری پێبکات چونکە کۆمپانیاکانی ئینتەرنێت نەیانتوانی ئەو ملیۆنان سایتە دابخەن کە تایبەتن بە سێکس".\nرونيشیکردەوە، ئەگەر پەرلەمانی کوردستان وەها بڕیارێک بدات ئێمە جێبەجێی دەکەین، بەڵام زۆر ئەستەمە و ئەو پرۆسەیە دەیان ساڵی پێویستە، چونکە دەبێت سیرڤەر و ناو و ناونیشانی ملیۆنان سایت بدەیتە کۆمپانیاکانی ئینتەرنێت تا بلۆکی بکەن ئەوە لەتوانای کۆمپانیاکانی کوردستان نیە و کاتێکی زۆری دەوێت، عێراقیش شکستی هێنا.


به ڤیدیۆ.. له‌نجه عه‌لى گۆرانییه‌كى كۆن نوێ ده‌كاته‌وه\nگۆرانیبێژی ده‌نگ خۆشی كورد (له‌نجه عه‌لی)، له تۆڕی كۆمه‌ڵایه‌تی ئینستاگرام له واڵی تایبه‌تی خۆیدا، ڤیدیۆیه‌كى نوێى بڵاو كردووه‌ته‌وه كه پێكهاتووه له گۆرانییه‌كى كۆنى هونه‌رمه‌ندى گه‌وره‌ى كورد "كه‌ریم كابان" نوێى كردووه‌ته‌وه، به‌وه‌یش هه‌وادارانی تووشى شۆك بوونه، به‌هۆى بوونى ئه‌و ده‌نگه ناسك و خۆشه‌یه‌وه.\nئه‌مه یه‌كه‌مجاره له‌نجه عه‌لى گۆرانییه‌كى هونه‌رمه‌ندێكى كۆنى كورد ئه‌وه‌نده به‌خۆشى بڵێته‌وه بۆیه هه‌وادارانى پێیان سه‌یر بووه.\nله ماوه‌ی ڕابردوودا به‌هۆی ئه‌نجامدانی چه‌ندین نه‌شته‌رگه‌ری جوانكاری هه‌وادارانی ڕه‌خنه‌یان لێ گرت و ده‌ڵێن پێش نه‌شته‌رگه‌ری ڕوخساری جوانتر بووه، له دوای له ده‌ستدانی خوشكه‌كه‌ی، له‌نجه عه‌لی ده‌یه‌وێ ته‌واوی یادگاری و بیره‌وه‌رییه‌كانی له‌گه‌ڵ خوشكه‌كه‌ی بباته سه‌ر، ته‌نانه‌ت له ڕێگه‌ی نه‌شته‌رگه‌رییه‌وه ده‌یه‌وێ ته‌واوی ڕوخساری له خوشكه‌كه‌ی بچێت.\nله‌نجه عه‌لی، له بنه‌چه‌دا خه‌ڵكی گه‌رمیانه و ئێسته دانیشتووی وڵاتی به‌ریتانیایه، پێش كاری هونه‌ری پیشه‌ی پارێزه‌ری ده‌كرد له‌و شاره‌ی ژیانی به‌سه‌ر ده‌برد له ده‌ره‌وه‌ی وڵات، هاوسه‌رگیری كردووه و له دوای ماوه‌یه‌كی زۆر له هاوسه‌ره‌كه‌ی جیا بووه‌ته‌وه، چه‌ند كلیپێلی تۆماركراوی هه‌یه، له‌نجه دوای كۆچی دوایی خوشكه‌كه‌ی، ماوه‌یه‌ك له كاری هونه‌ری دووركه‌وته‌وه، به‌ڵام ئێسته سه‌رقاڵی كاره هونه‌رییه‌كانیه‌تی.\nلەنجە عەلی ماوه‌یه‌كه به‌رده‌وام لە تۆڕی کۆمەڵایەتی ئینستاگرام له‌گه‌ڵ بڵاوكردنه‌وه‌ى وێنه تایبه‌تییه‌كانى خۆى، هەوادارانی ڕەخنەی لێ دەگرن و دەڵێن جوانییەکەی لە دەست داوە بەهۆی ئەو نەشتەرگەریانەی ئەنجامی داوە به‌م دواییانه.\nئه‌م بابه‌ته 7696 جار خوێنراوه‌ته‌وه\nبەڤیدیۆ.. زانیارى نوێ له‌سه‌ر كه‌یسى سێوان قادر\nبەڤیدیۆ.. دوو ملیار و نیو داهاتی گشتی بۆ خانه‌نشینی په‌رله‌مانتاران ده‌ڕوات


بۆ فیلمساز و سینەماكار و سەرمایەدارانی كورد\nبەرەو شۆڕشێكی سینەمایی\nئەم وتارەم دەربارەی بەكارهێنانی سینەما لە توركیا وەك چەكێك دژ بە گەلی كورد زیاد لە جارێك و لە چەندین ماڵپەڕ و پێگەدا بڵاو كراوەتەوە. بە خوێندنەوەی ئەم وتارە و كتێبەكەی موسلم یوجەل (بە زمانی توركی)، بۆمان ڕوون دەبێتەوە كە سەرەتای دژایەتیكردنی كورد لە ڕێی سینەماوە لە توركیاوە دەستی پێ كردووە.\nئێستا لە كاتێكدا باس و خواسی فیلم و سینەما و كورد بە گەرمی لە ئارادایە، كاتی ئەوەیە فیلمسازان و سینەماكاران و سەرمایەدارانی كورد دەست لە دژایەتیكردنی یەكدی هەڵبگرن و قۆناغی قسە و كوڕووزانەوە و تیۆری بەجێ بهێڵن و هەنگاوی كردەیی بنێن بۆ دامەزراندنی كۆمپانیایەكی كوردستانی-جیهانی بۆ بەرهەمهێنانی سینەمایی.\nئەم دوو توێژە، سینەماكاران و سەرمایەداران، تەواوكەری یەكدین و دەتوانن بە هونەر و سەرمایەكانیان فیلمی ناوازە لەسەر كورد بەرهەم بهێنن و لەو ڕێیەوە شۆڕشێكی سینەمایی بەرپا بكەن و هەم قازانجی میللی و هەم قازانجی داراییش بكەن.\nدڵنیا بن ئەگەر وەخۆ نەكەون و دەست بە كار نەكەن، ئەوا سەدەی بیست و یەكەمیش وەك سەدەی ڕابردوو بەسەردەبەن.\nمن بەش حاڵی خۆم، بڕیام داوە هیچ بابەت و بۆچوونێكی تیۆریی سینەماكار و فیلمسازانی كورد ناخوێنمەوە و گوێ لێ ناگرم. تەنیا بایەخ بەو فیلمسازانە دەدەم كە بەرهەم دەئافرێنن؛ وەك مانۆ خەلیل.


دکتۆر موحه‌مه‌د کیانی: هیچ متمانه‌یه‌ک نییه جێگره‌وه‌ی پاش مالیکی هه‌مان هه‌نگاوه‌کانی جه‌عفه‌ری و مالیکی نه‌نێت\nله عێراق جارێکی تریش باس و خواس له‌سه‌ر هه‌ڵبژاردنی پێشوه‌خت هاتۆته‌وه ئاراو هه‌ندێک لایه‌نیش ئیبراهیم جه‌عفه‌ری سه‌ره‌ک وه‌زیری پێشوی عێراق به ئه‌ڵته‌رناتیڤ ناودێر ده‌که‌ن بۆ سه‌ره‌ک وه‌زیری ئێستا ئه‌گه‌ر هاتوو متمانه‌ی لێسه‌ندرایه‌وه.\nدکتۆر موحه‌مه‌د کیانی، ئه‌ندامی په‌رله‌مانی عێراق له‌سه‌ر لیستی بزوتنه‌وه‌ی گۆڕان ده‌ڵێت تا کاتی ئه‌م گفت و گۆیه هاوڕایی نییه له‌ناو په‌رله‌ماندا بۆ لێسه‌ندنه‌وه‌ی متمانه له سه‌ره‌ک وه‌زیری عێراق و یه‌کێکیش له هۆکاره‌کان ئه‌وه‌یه ئه‌مریکا و ئێران کۆکن له‌سه‌ر نوری ئه‌لمالیکی.\nله میانه‌ی وتووێژه‌که‌یدا له‌گه‌ڵ به‌ڵێن ساڵح ، دکتۆر کیانی ئاماژه به‌وه‌ش ده‌کات ئه‌وه‌ی ڕووده‌دات له نێوان کورد و به‌غدادا ستراتیژیه‌تێکی کارکردن نییه به‌ڵکو کاردانه‌وه‌یه و هه‌رچ شتێکیش به کاردانه‌وه کرا ئه‌نجامی نابێت.\nده‌توانن له ڕێی کلیککردنی ئه‌و فایله ده‌نگیه‌ی سه‌ره‌وه‌ی ده‌سته چه‌پ گوێبیستی ته‌واوی وتووێژه‌که بن که ماوه‌که‌ی 6:56 خوله‌که.


په‌شێو: "بێکه‌س سامانی نه‌ته‌وه‌ییه"\nکه هه‌واڵی کۆچی دواییت بڵاو بۆوه، چۆم و بنار، شاخ و لووتکه، وشه و ڕسته، خۆر و گزینگ، دارستان و پێشمه‌رگه، ته‌نانه‌ت گه‌نج و پیریش به‌یه‌که‌وه هاواریان کرد:\n"شێرکۆ! تۆ نامری – تۆ له مردن به‌هێزتری!"\nهه‌روه‌ک ئاگادارن له ڕۆژی 4/8/2013، دڵی پڕ له خۆشه‌ویستی شاعیری ناوداری کورد شێرکۆ بێکه‌س له لێدان که‌وت. بێکه‌س ئه‌گه‌رچی شاعیرێکی که‌م وێنه بوو، یه‌کێک له باشترین پارێزه‌رانی زمان و ئه‌دبیاتی کوردیش بوو.\nبێکه‌س هه‌ر له سه‌ره‌تاوه هه‌ستی به زامی ئه‌و برینه قووڵه کرد که وڵاته‌که‌یان به 4 به‌ش دابه‌ش کردبوو. هه‌ر بۆیه هه‌ست به "ژیانی ژێرده‌ستی، داگیرکه‌ری، خه‌بات بۆ ڕزگاری" ده‌توانرێ له زۆربه‌ی هه‌ره زۆری هۆنراوه‌کانیدا هه‌ست پێ‌بکرێ.\nبۆ ڕێزگرتن و ئاوڕدانه‌وه‌یه‌ک له ژیانی پڕ به‌رهه‌می بێکه‌س، ناوه‌ندی ڕۆشنبیری ڕامان ئێواره کۆڕێکی ئه‌ده‌بی پێک‌دێنێ.\nهه‌ر به‌م بۆنه‌وه، ناوه‌ندی ڕۆشنبیری ڕامان له لایه‌ک داوا له شاعیران، نووسه‌ران، ڕووناکبیران و هه‌موو ئۆگرانی شێعر و ئه‌ده‌بیات ده‌کا تا به نووسینی شێعر و په‌خشان و وتار و لێکدانه‌وه‌ی ئه‌ده‌بی شێعره‌کانی مامۆستا بێکه‌س، به‌شداری ئه‌م ئێواره کۆڕه بکه‌ن. له هه‌مان کاتیشدا، داوا له گشت کورده‌کانی ئادڵاید و ده‌وروپشت ده‌کا تا به هاتنیان پێوه‌ندی خۆیان له گه‌ڵ ئه‌م شاعیره مه‌زنه‌ی گه‌له‌که‌مان دووپات بکه‌نه‌وه.\nتکایه ئه‌گه‌ر ده‌تانهه‌وێ به نووسراوه به‌شداری ئه‌م کۆڕه بکه‌ن، ئه‌م خاڵانه‌ی خواره وه‌به‌رچاو بگرن:\nناوی بابه‌ته‌که‌تمان تا 1/9/2013 بۆ ئیمه‌یڵ بکه.\nهه‌وڵ بده‌ن، بابه‌ته‌که‌تان له 10 خۆله‌ک زیاتر نه‌خایه‌نێت.\nبابه‌ته‌که‌ت ده‌توانی ته‌نیا به زمانی کوردی یا ئینگلیزی پێشکه‌ش بکه‌ی.\nRaman Educational Centre commemorates the life of great Al25insh poet, Sherko Bekas\n576 Montague Road (opposite to Modbury Council) Modbury North SA 5092\nE-mail: ئەم ئیمەیڵە پارێزراوە لە سپام, پێویستە جاڤا سکریپت چالاک بکەیت بۆ بینینی.


بیلال زەنگەنە لە ساڵی ١٩٩٦ لە شاری کەلار لە دایک بووە، دەستپێکی کارکردنی لە سینەما ئەگەڕێتەوە بۆ دوای تەواوکردنی خوێندنی ئامادەیی و سەرەتای بوون بە خوێندکار لە کۆلێژی هونەر لە زانکۆی صلاح الدین، بەڵام چەند ساڵ لەوەو پێش خولیایەکی زۆری هەبووە بۆ سینەما و سەیری زۆرێک لە فیلم و سینەمای وڵاتان و نەتەوە جیا جیاکانی کردووە و شارەزای سینەما و مێژووی سینەمای زۆرێک لە وڵاتان بووە، دواتر تیۆری سینەمای خوێندووەتەوەو گەڕاوە بە دوای زانیاری سەبارەت بە بابەتە سینەماییەکان، بە ڕۆشتنی بۆ بەشی سینەما و خوێندنی ئەکادیمی لەو بوارە، توانیویەتی تیۆری و پراکتیکی کار لە کۆمەڵێک کورتە فیلم بکات، چونکە لە شاری کەلار دەرفەتی بۆ نەدەڕەخسا کار بکات بەڵام لە هەولێر لەگەڵ خوێندنی ئەکادیمی هەلی بۆ ڕەخساوەو توانیویەتی کۆمەڵێک کاری هونەری بکات و بەرهەمەکانی وەکو دەستپێک و ئەزموونێکی سەرەتایی سەیر کردووە نەک وەک کارێکی پرۆفیشناڵ.\nوەکو ئەکتەر بەشدار بووە لەم کورتە فیلمانە (مراز - قەڵەم - (2-1=0)، گرێ - کاتژمێر 5 ی ئێوارە - پێچەوانە - بەفری گەرم - لێواری مەرگ)، وە کاری نووسین و دەرهێنانی کردووە بۆ کورتە فیلمی (لێواری مەرگ) و یاریدەدەری دەرهێنەر بووە لەم کورتە فیلمانە (ئەو دیو سنوور - فلاش باک - لۆنا، یاسەمین - گەڕانەوە بۆ سرووشت - فیلمی دیکۆمێنتەری پەیکەرتاشی).\nدەنگ هەڵگر بووە لە هەردوو کورتە فیلمی (دارکونکەرە) و (ئایا هەم)، کلاکێت و ڕاکوار لە هەردوو کورتە فیلمی (ئایا دەزانیت) و (دوایین ژەنین)، پرۆداکشن لە کورتە فیلمە (حەز).\nخاوەنی بڕوانامەی خولێکی سینەماییە لەلایەن سەندیکای هونەرمەندانی میسر و وە کارکردنی لە کۆمەڵێک کار و چالاکی هونەری دیکەدا و ئێستاش بەردەوامە لێیان، وە دوایین کاری زنجیرەیەکی تەلەڤیزیۆنییە کە لە هەولێر وێنە دەگیرێت و وەک یاریدەدەری دووەمی دەرهێنەر کار ئەکات.


من قوتابى شەشم زۆر هیلاكم دەبێت ئەتوانم بەڕۆژوو نەبم و پارە بدەم لەبرى؟: ماڵپەڕی وەڵامەکان\nڕۆژوومن قوتابى شەشم زۆر هیلاكم دەبێت ئەتوانم بەڕۆژوو نەبم و پارە بدەم لەبرى؟\nمن قوتابى شەشم زۆر هیلاكم دەبێت ئەتوانم بەڕۆژوو نەبم و پارە بدەم لەبرى؟\nموسڵمان و خوێندكارى بەرێز: پەروەردگار من و تۆش وا لێ بكات خەمى ڕۆژووەكەمان بخۆین كە یەكێكە لە پێنج پایەكەى ئیسلامى پیرۆز و بنەوایەك لە بنەواكانى ئایین، بە بەڵگەى فەرموودەى پێغەمبەرى نێردراو بەڕەحمەت و مهرەبانێتى ﷺ كە دەفەرمووێ: بُنِيَ الإِسْلامُ عَلَى خَمْسٍ: شَهادةِ أَنْ لا إِلهَ إلا الله، وَأَنَّ مُحَمَّداً رَسُولُ اللهِ، وإِقَامِ الصَّلاةِ، وَإِيتَاءِ الزَّكاةِ، وَحَجِّ الْبَيْتِ، وَصَوْمِ رَمَضَان (أخرجه البخاري: (1 / 47) رقم: (8)، ومسلم رقم: (16) عن ابن عمر رضي الله عنه).\nواتە: ئیسلام بنیات نراوە لەسەر پێنج پایە: شایەتى دان بەوەى كە هیچ خوایەك نى یە لە بووندا شایستەى پەرستن بێ جگە لە الله، وە محمدیش ﷺ نێردراوى خوایە، و تەنها هەر ئەوە شایستەى شوێنكەوتنە، لە گەڵ كردن نوێژ، و زەكات دان، و حەج كردن، و ڕۆژووگرتنى مانگى ڕەمەزانى پیرۆز.\nوەڵام:((الامتحان المدرسي ونحوه لا يعتبر عذرا مبيحا للإفطار في نهار رمضان، ولا يجوز طاعة الوالدين في الإفطار للامتحان، لأنه لا طاعة لمخلوق في معصية الخالق، وإنما الطاعة في المعروف كما جاء بذلك الحديث الصحيح عن النبي صلي الله عليه وسلم)) (مجموع فتاوى ومقالات متنوعة: لابن باز / الجزء الخامس عشر).\nدووەم: شێخى پایە بەرزى ئیسلام (محمد بن صالح العثيمين) ـ بە ڕەحمەت بێت ـ كە ئەمە دەقى پرسیارەكە و وڵامەكەیەتى:\nوەڵام:: ((الامتحان المدرسي ونحوه لا يعتبر عذراً مبيحاً للإفطار في نهار رمضان، ولا يجوز طاعة الوالدين في الإفطار للامتحان؛ لأنه لا طاعة لمخلوق في معصية الخالق، وإنما الطاعة بالمعروف، كما جاء بذلك الحديث الصحيح عن النبي ﷺ، وبالله التوفيق وصلى الله على نبينا محمد وآله وصحبه وسلم)) (اللجنة الدائمة للبحوث العلمية والإفتاء).\nوەڵام: ((لا يجوز الإفطار إلا للمريض والمسافر، فلا يجوز للطالبات مثل هذا الإفطار أيام الامتحانات وليس الإفطار يُساعد على التركيز وعدم التشتت كما يُقال، وقد يكون الصيام يُساعد على النظر وحضور الفكر وقوة الفهم والإدراك، فإنه عبادة من أفضل العبادات التي لها تأثير وفيها بركة، وهكذا معلوم أن الصوم في هذه الأزمنة ليس فيه مشقة ولا يحصل معه جوع شديد ولا ظمأ ولا إرهاق لوجود المُرفهات ووسائل الراحة، كما لا يجوز للأمهات تشجيع بناتهن على هذا الإفطار لغير عذر، أما مع وجود ما يُبيح الإفطار كالحيض والنفاس والمرض والسفر فلا بأس بالإفطار أخذًا بالرُخصة مع أن الصيام أفضل إلا عند المشقة، فقد صام النبي ﷺ في سفر فتح مكة نحو ثمانية أيام ومعه المسلمون عشرة آلاف، وإنما أفطر عندما قرب من العدو فكيف يُباح الإفطار لغرض الامتحان، هذا مما لا حقيقة له)) (رقم الفتوى: 910).\nئایا لەشگران بوون لەڕۆژانی ڕەمەزاندا ڕؤژوو بەتاڵ دەکاتەوە؟ ئەو کەسەى کە سەفەر دەکات ڕوخسەت دراوە کە ڕۆژوو نەگرێت بەڵام ئایا باشترە بەڕۆژو بێت یان نا؟ چۆن بزانین مانگی نوێمان بەسەردا هاتووە لە هەموو مانگەكاندا بۆ نموونە مانگی ڕەمەزان؟ مەغڕور نەبوون بەپاداشتی ڕۆژوو ئایا دروستە بۆ گرتنی ڕۆژووی ڕەمەزان و شكاندنی لە كۆتایی مانگدا پشت بە حیسابی فەلەكی ببەستن\nسەردان: ١,٤٢٣ بەش: ڕۆژوو\nپرسیاری دواترهەر كە خۆر ئاوابوو من ڕۆژووەكەم دەشكێنم بێ ئەوەى بانگى دابێتپرسیاری پێشترئایەگوناهی دەگاتێ ئەو کەسەی لە رەمەزان نان و ئاو دەدات بەکەسێ بەرۆژو نە بێ وەبۆ خۆی بەرۆژویە؟


ANF | دەوڵەتى تورکیا دەیان سیاسەتمەدار و رۆژنامەنووسی دەستگیرکرد\nلە ئامەد رۆژنامەنووسان عەبدولڕەحمان گۆک، کیبریە ئەڤرەن و سەمیحە ئالانکیوش لەگەڵ شەریف چامچی هاسەرۆکى هەدەپەی ئامەد و چەندین کەسی تر دەستگیرکران. راگەیاندار دەوڵەتى تورکیا لە ٨ شاردا ٩٠ کەسی دەستگیرکردووە.\nسێشه‌ممه, 9 Oct 2018, 09:54\nپۆلیسی دەوڵەتى تورکیا لە ئامەد و ٧ شاری تردا هەڵیکوتایە سەر چەندین ماڵی سیاسەتمەداران و رۆژنامەنووس و ٩٠ کەسی دەستگیرکرد.\nپۆلیسی دەوڵەتى تورکیا سەرلەبەیانیى ئەمڕۆ لە شاری ئامەد بە ئۆتۆمبێلی زرێپۆش هەڵیکوتایە سەر ماڵان و دەیان دەرگای ماڵانیان شکاند. پۆلیس لە هەڵکوتانە سەر ماڵاندا، رۆژنامەنووسان عەبدولڕەحمان گۆک، کیبریە ئەڤرەن و محەمەد شەریف چامچی هاوسەرۆکی هەدەپەی ئامەد و زیاتر لە ١٠٠ کەسیان دەستگیرکرد.\nپۆلیس بە چەکی لولەدرێژ و ئۆتۆماتیکییەوە هەڵیانکوتایە سەر ماڵی عەبدولڕەحمان گۆک و خۆی و هاوڕێ میوانەکانیى لە ماڵەکەى خۆیدا بەسەر عەرزدا درێژ کرد و دەستیانکرد بە پشکنینی ماڵەکە. دواتر پۆلیس دەستیکرد بە لێکۆڵینەوە لە گۆک و دەستیان بەسەر ژمارەیەکى زۆر کتێب و گۆڤار و کەلوپەلە رۆژنامەنووسییەکانیدا گرت.\nدواتر عەبدولڕەحمان گۆک-یان دەستگیرکرد و لەگەڵ خۆیان بردیان و بەپێى زانیارییەکان ئەو رۆژنامەنووسەیان بردووە بۆ لقی بەرەنگاربووەنەوەى تیرۆر لە بەریوەبەرایەتیى پۆلیسی ئامەد.\nهەروەها رۆژنامەنووس سەمیحە ئالانکیوش لە ئیستەنبول لە هەڵکوتانە سەر ماڵەکەیدا لەلایەن پۆلیسەوە دەستگیرکرا. بە گوێرەى زانیارییەکان، کە لە دواى دەستگیرکردنى ئەو رۆژنامەنووسەوە بە دەستمان گەیشتووە، پۆلیس بڕیاریداوە ئالانکیوش بگوێزێتەوە بۆ ئامەد.\nهاوکات پۆلیس بە ئۆتۆمبێلی زریپۆشی جۆری تۆما لە بەردەم بارەگای هەدەپە لە ئامەد کۆبووەتەوە.\nدەیان کەس دەستگیرکراون\nوەزارەتى ناوخۆی تورکیا بڵاویکردەوە، لە ئامەد ٨٠ کەس، لە ئیستەنبول ٣ کەس، لە وان ٢ کەس، لە شرنەخ ١ کەس، لە ئێلح ١ کەس و لە مێرسین ١ کەسیان دەستگیرکردووە. بە گشتیى پۆلیسی دەوڵەتى تورکیا لە ٨ شاردا ٩٠کەسی دەستگیرکردووە، بەڵام بەپێى زانیارییەکان زیاتر لە ١٠٠ کەس لەلایەن پۆلیسەوە دەستگیرکراون.